DEMAM PADA KANAK-KANAK. APA YANG ANDA PERLU TAHU?

“Anak saya demamlah doktor”

Kanak- kanak yang menghidapi simptom demam merupakan perkara yang selalu dihadapi oleh ibubapa yang mempunyai anak kecil. Selain daripada itu,dDemam merupakan salah satu penyebab utama ibubapa membawa anak berjumpa dengan doktor.

Ketika suhu badan anak meningkat, kerisauan ibubapa juga meningkat sama dalam menghadapinya. Jika dibandingkan dengan orang dewasa, kanak-kanak lebih senang dapat demam dan selalunya ia disebabkan jangkitan virus yang tidak berbahaya. Kanak-kanak tersebut boleh dijaga di rumah dan akan sembuh selepas 2 ke 3 hari dan badan mereka boleh melawan virus tersebut tanpa sebarang bantuan luar

Hanya sebilangan kecil sahaja yang menghidapi demam yang serius. Punca demam seperti itu adalah disebabkan jangkitan bakteria yang menyebabkan penumonia(jangkitan paru-paru) ataupun meningitis(jangkitan selaput otak) dan beberapa jenis jangkitan yang lain

OLEH ITU, PENTINGNYA IBUBAPA UNTUK MEMBEZAKAN DEMAM YANG BIASA DAN JUGA DEMAM YANG BERBAHAYA

Selalunya anda boleh tahu anak anda demam dengan melihat muka mereka sahaja. Muka mereka akan kelihatan kemerahan-merahan, nampak keletihan, mata yang lesu dan juga kulit yang sedikit pucat.

Dahi dan leher yang panas juga merupakan salah satu simptom demam

Penggunaan termometer juga boleh membantu ibubapa mengukur suhu anak mereka dengan tepat. Definasi demam adalah suhu yang melebihi 37.5 darjah celcius.

Kanak-kanak  sangat mudah untuk mendapat demam. Sehingga mana memakai pakaian yang berlapis-lapis seperti bedung juga boleh menyebabkan suhu badan meningkat.

Disebabkan perkara itu, untuk bayi kita tidak galakkan untuk memakai pakaian yang berlapis-lapis.

Perlu diketahui bahawa majoriti punca demam adalah disebabkan jangkitan kuman

Berikut merupakan beberapa penyebab demam:

Jangkitan virus seperti virus demam denggiJangkitan bakteriaNak tumbuh gigiReaksi kepada vaksindan banyak lagi

Jika kanak-kanak baru sahaja balik daripada negara luar, penting untuk memberitahu perkara tersebut kepada doktor. Ini kerana punca jangkitan kuman tersebut mungkin berasal daripada negara itu. Sebagai contoh Zika virus yang sedang menjadi wabak di negara Brazil.

Begitu juga jika kanak-kanak itu pernah melawat tempat-tempat wabak seperti wabak Malaria, Dengue, thypoid dan berbagai lagi. Perkara tersebut penting untuk diberitahu kepada doktor yang merawat. Maklumat ini dapat membantu pengesahan diagnosa supaya menjadi lebih tepat dan rawatan yang sepatutnya dapat diberikan.

Kebanyakkan ibubapa risau terhadap demam yang tinggi dan mengatakan ia boleh merosakkan organ dalaman anak mereka terutamanya otak. Ada ibubapa yang berpendapat demam tinggi punca otak anaknya rosak dan menyebabkan anak dia terencat perkembangan.

Kajian menyatakan bahawa demam sendiri tidak akan merosakkan mana-mana organ dalam badan. Malah demam juga adalah salah satu mekanisma badan melawan jangkitan kuman. Kenaikkan suhu sebanyak satu darjah celcius akan merencatkan perkembangan virus dan kuman yang lain.

DEMAM YANG TINGGI TIDAK MENYEBABKAN ANAK TERENCAT PERKEMBANGAN

Demam kadang-kadang boleh membawa kepada sawan. Pada ketika itu, kaki dan tangan kanak-kanak akan bergerak-gerak dengan lajunya tanpa terkawal. Kanak-kanak juga tidak akan respons ketika ibubapa panggil.

Majoriti sawan ketika demam adalah sesuatu yang tidak berbahaya dan akan hilang dengan sendirinya. Selalunya ia melibatkan ‘Simple febrile seizures’ dimana sawan akan berlaku dalam beberapa minit sahaja(kurang daripada 5 minit) dan kanak-kanak tidak akan mengalami sebarang komplikasi

Sebagai tambahan, ada kajian yang menunjukkan pemberian ubat demam, tidak mengurangkan kebarangkalian untuk terkena sawan ketika demam.

UBAT DEMAM TIDAK BOLEH MENURUNKAN KEBARANGKALIAN SESEORANG KANAK-KANAK UNTUK MENDAPAT SAWAN

Ubat tidak semestinya perlu diberikan kepada kanak-kanak. Jika suhu diantara 37.5 hingga ke 38.4 darjah celcius dan kanak-kanak masih aktif, kita boleh pantau seperti biasa. Jika kanak-kanak nampak letih, makan kurang dan tidak aktif, ubat demam boleh diberikan kepada kanak-kanak

Jika suhu lebih daripada 38.5 darjah celsius, kami nasihatkan untuk memberi ubat demam. Sebab risau suhuh badan akan meningkat lebih daripada 41 darjah celcius yang menyebabkan sel protein dalam badan rosak. Ini akan menjejaskan metabolisma badan serta kebolehan badan untuk melawan jangkitan kuman tersebut.

Jika ikut NICE guideline, Ubat demam hanya digunakan ketika pesakit menunjukkan simptom tidak sihat sahaja.

Kebanyakkan kanak-kanak yang demam boleh dirawat di rumah. Ada beberapa keadaan yang perlu bawak kanak tersebut berjumpa dengan doktor:

Demam melebihi 3 hariDemam berserta sawanKurang menyusu ataupun minum airMuntah dan cirit birit yang banyakKanak-kanak tidak aktifNampak terlampau letih

Simptom-simptom ini mungkin menunjukkan pesakit mengalami keadaan yang serius seperti demam denggi, jangkitan kuman pada selaput otak, jangkitan pada otak dan sebagainya. Maka, kena bawa pergi berjumpa doktor.

Kanak-kanak yang sedang demam tidak boleh bermain dengan kanak-kanak yang lain. Ini kerana ia boleh menyebabkan jangkitan tersebut boleh merebak kepada kanak-kanak yang lain.

KEBANYAKKAN KES DEMAM PADA KANAK-KANAK ADALAH TIDAK MERBAHAYA DAN AKAN SEMBUH DENGAN SENDIRINYA.

AKHIR KATA, MASA, REHAT YANG MENCUKUPI DAN KASIH SAYANG DARIPADA IBUBAPA ADALAH PENAWAR YANG PALING BERKESAN.


Adakah Aluminium dalam vaksin MERBAHAYA?

Aluminium merupakan unsur drpd kumpulan 13 drpd jadual berkala unsur(Periodic Table). Ianya salah satu unsur yang terbanyak di atas muka bumi. Dan unsur ini juga telah membawa arus pemodenan dalam dunia teknologi dan juga perubatan. Sebagai mana yang kita tahu, aluminium juga digunakan dalam pembuatan kapal terbang[1].

Jika di Malaysia kita ada lombong bauksit di Pahang yang merupakan bijih kepada Aluminium.

Lombong bauksit di Pahang

1) Fungsi Aluminium dalam vaksin

Begitu pentingnya logam ini digunakan dalam arus kemodenan teknologi, ianya juga penting dalam arus kemodenan perubatan terutamanya dalam vaksin. Penggunaan aluminium di dalam vaksin telah terbukti menguatkan lagi ‘Antigenicity’.

Di mana penghasilan antibody akan semakin efektif apabila bahan ini disertakan dalam vaksin. Pada 1926, Glenny et al(1926) dalam kajian preliminary nya telah menemui bahawa dgn hanya meletakkan sedikit aluminium berserta dgn sedikit antigen dapat menghasilkan kesan yg sama dgn menggunakan antigen yg banyak[2].

Kajian yang seterusnya membuktikan bahawa preliminary study itu betul dan ianya terpakai kepada manusia. Dalam kajian tersebut mereka menggunakan diptheria toxoid berserta aluminium dan ianya telah terbukti bahawa antibody yang terhasil lebih banyak apabila disertakan dgn aluminium[3]

Mekanisma bagaimana immunopotentiation of aluminium ada diceritakan dalam kajian Harm(2013). Apabila vaksin yg mengandungi aluminium disuntik ke dalam otot, kehadiran aluminium membuatkan penyerapan antigen yg melekat pada aluminium lambat utk masuk ke dalam saluran darah. Ini akan membolehkan sel pemakan(phagocytes) utk berkumpul pada tisu tersebut[4].

Seterusnya antigen drpd cell phagocytes itu akan dikenal pasti oleh cell b lymphocytes utk penghasilan antibody.

Kehadiran aluminium juga boleh menyebabkan pembengkakkan di tempat cucuk kerana ianya melambatkan penyebaran antigen tersebut dan menyebabkan sel darah putih berkumpul ditempat itu. Tetapi ianya boleh mengelakkan reaksi systemic(keseluruhan badan) dan juga reaksi setempat[4].

2) Kesan buruk pengambilan Aluminium

Banyak kajian telah membukti pengambilan aluminium yang berlebihan boleh menyebabkan kesan buruk. Sebagai contoh penyakit yang seolah2 seperti Alzhemiers[5].

Ianya juga boleh mempengaruhi fungsi kognitif, pergerakan motor dan peripheral neuropathy[6]

3) Penyingkiran Aluminium drpd badan

Penyingkiran aluminium telah di evaluasi sebelum2 ini. Ianya dikaji dgn menggunakan Radioactive isotope 26-aluminium yang disuntik ke dalam badan manusia. Lebih drpd setengah aluminium yang disuntik disingkirkan oleh badan dalam masa 15 minit sahaja. Selepas 2 hari, aluminium dalam darah hanya tinggal kurang drpd <1% sahaja[7].

Jika dilihat, hampir 95% drpd aluminium di dalam badan akan melekat pada transferrin dan albumin di dalam darah akan disingkirkan drpd badan melalui buah pinggang[8].

Akan tetapi, jika adanya masalah terhadap buah pinggang, maka penyingkiran aluminium akan terganggu. Sebagai contoh dalam kajian Brown et al(2008), kandungan aluminium dalam darah yg diberi melalui parenteral nutrition dilihat meningkat dan susah utk disingkirkan apabila diberi kepada pesakit yg mempunyai masalah buah pinggang[9].

4) Aluminium di dalam vaksin

Walaubagaimanapun, kehadiran aluminium di dalam vaksin adalah perlu utk memastikan kanak2 yang divaksin dapat menghasilkan antibody pada kadar yg sepatutnya utk mengelakkan jangkitan kuman yg specifik. Ianya membantu dalam memperkuatkan ‘antigenicety’ seperti yg saya telah terangkan di atas.

Manakala, jumlah aluminium di dalam vaksin hanyalah pada kadar yang sgt sedikit. Dan jumlah kenaikkannya dalam badan adalah sgt rendah drpd tahap yang telah dibenarkan[10].

Malah saya nak qoute kajian yang dibuat pada 2011 berkenaan jumlah aluminium di dalam vaccine:“We conclude that episodic exposures to vaccines that contain aluminum adjuvant continue to be extremely low risk to infants and that the benefits of using vaccines containing aluminum adjuvant outweigh any theoretical concerns”[11]

Makna kata disini, jumlah yg diberi adalah pada dose yang sangat sedikit dan tiada interaksi yg berlaku hingga menyebabkan kandungan aluminium itu meningkat lebih tinggi drpd had yg dibenarkan.

Rujukan:[1] Royal Society of Chemistry, Periodic Table, Aluminium[2]Glenny, A. T., Pope, C. G., Waddington, H., and Wallace, U. (1926). Immunological notes. XVI1–XXIV. J. Pathol. Bacteriol. 29, 31–40.[3] Jones, F. G. M. J. M. (1936). Studies on tetanus toxoid: I. The antitoxic titer of human subjects following immunization with tetanus toxoid and tetanus alum precipitated toxoid. J. Immunol. 30, 115–125.[4] Harm HogenEsch. Mechanism of immunopotentiation and safety ofaluminum adjuvants. Department of Comparative Pathobiology, College of Veterinary Medicine, Purdue University, West Lafayette, IN, USA. published: 10 January 2013[5] Tomljenovic , Shaw CA.Mechanisms of aluminum adjuvant toxicity and autoimmunity in pediatric populations. Lupus. 2012 Feb;21(2):223-30. [6]Pubchem: aluminium: toxicity[7] Priest ND, Newton D, Day JP, Talbot RJ, Warner AJ:Human metabolism of aluminium-26 and gallium-67 injected as citrates.Hum Exp Toxicol. 1995 Mar;14(3):287-93.[8] Medscape: aluminium toxicity[9] Brown RO, Morgan LM, Bhattacharya SK, Johnson PL, Minard G, Dickerson RN. Potential aluminum exposure from parenteral nutrition in patients with acute kidney injury. Ann Pharmacother. 2008 Oct. 42(10):1410-5. Drpd laman web Medscape[10] Keith LS, Jones DE, Chou CH.Aluminum toxicokinetics regarding infant diet and vaccinations. Vaccine. 2002 May 31;20 Suppl 3:S13-7.[11] Mitkus RJ, King DB, Hess MA, Forshee RA, Walderhaug MO:Updated aluminum pharmacokinetics following infant exposures through diet and vaccination.Vaccine. 2011 Nov 28;29(51):9538-43. . Epub 2011 Oct 11.[13] Gambar: http://id-ea.org/bangladeshi-government-launches-measles-r…/


Penat-penat cucuk vaksin campak. Tapi anak masih kena campak. Kenapa??

“Doktor anak saya demam dah 2 hari. Hari ini pula dah mula ada ruam pada badan dia”

“Yang menjadi persoalan saya, anak saya dah divaksin untuk campak sebelum ini. Kenapa dia masih terkena campak?”

Persoalan ini seringkali diajukan kepada perawat kesihatan dan kadang-kadang perawat kesihatan itu sendiri tidak tahu untuk menjawabnya. Mungkin ini penjelasan kami mampu merungkaikan persoalan anda

Penyebab demam berserta ruamDemam berserta ruam(fever with rash) merupakan salah satu simptom daripada pelbagai jenis penyakit. Ia boleh disebabkan jangkitan:

Virus Measles (demam campak)Virus RubellaVirus RoseolaVirus Coxsackie(punca Penyaki kaki tangan dan mulut)EnterovirusChicken poxBeberapa jenis virus lagiBakteria Streptococcus pyogenesBakteria Neisseria Meningitides

Selain daripada itu, ia boleh disebabkan penyakit lain seperti Systemic Lupus Erythematous, Henoch-Schönlein Purpura dan banyak lagi.

Nah, penyebab demam berserta ruam ataupun campak bukanlah disebabkan satu jenis kuman sahaja. Tetapi mempunyai pelbagai penyebab. Manakala, vaksin hanya melindungi beberapa jenis kuman sahaja. Sebab itu seseorang kanak masih mempunyai kebarangkalian untuk mendapat demam campak.

Vaksin yang diberi melindungi kuman apa?Kuman yang selalu menyebabkan demam campak dan ia boleh dilindungi dengan vaksin adalah measles dan juga rubella.

Ini bermaksud seseorang bayi yang telah divaksin itu imun terhadap virus measles dan rubella, tetapi dia tidak imun terhadap virus-virus lain yang juga boleh menyebabkan demam berserta ruam(iaitu campak).

Sebab itu, tidak semestinya seseorang itu dicucuk vaksin campak, dia tidak akan terkena campak. Masalah yang berlaku apabila istilah campak yang dimaksudkan itu tidak diterjemahkan dengan betul kepada bahasa melayu dan membuatkan kebanyakkan orang kita keliru.

Cara yang paling mudah untuk membetulkan kekeliruan ini adalah dengan memberikan diagnosis campak yang spesifik.Sbg contoh jika seseorang itu mengalami jangkitan measles, saya akan spesifik cakap yang dia ada ‘demam campak Measles’.

Tetapi jika seseorang itu sudah divaksin dan ruam tidak sama seperti campak measles, saya akan beritahu diagnosis lain sebagai contoh demam campak roseola dan sebagainya.

Kenapa perlu pemberian vaksin measles dan rubella? Virus yang lain tak perlu diberi vaksin ke?Virus measles dan rubella mempunyai komplikasi yang lebih teruk jika hendak dibandingkan dengan virus lain.

Sebagai contoh measles, ia boleh menyebabkan sistem imun badan menjadi lemah ketika dan selepas jangkitan measles. Kanak-kanak yang mendapat jangkitan ini selalunya akan berakhir dengan jangkitan paru-paru dan maut disebabkan perkara itu juga.

Manakala rubella pula boleh menyebabkan kecacatan pada kandungan. Ia boleh menyebabkan katarak pada bayi dan masalah jantung.

Kedua-dua komplikasi ini boleh dielakkan dengan pemberian vaksin. Dan inilah sebab kenapa kedua virus ini diberikan vaksin berbanding virus-virus lain. Sebab komplikasinya boleh membawa maut dan juga kecacatan kekal

Tidak semestinya seseorang itu diberi vaksin untuk campak, maka dia akan kebal terhadap semua jenis campak. Ia bergantung kepada penyebab yang menyebabkan demam campak tersebut.

Vaksin Kementerian Kesihatan Malaysia hanya memberikan perlindungan campak pada virus measles dan juga rubella.


Mengenali Pseudosains

Belakangan ini, lambakan produk produk dan kisah-kisah serta tips yang dikatakan berkait rapat dengan ‘sains’ tersebar menerusi media sosial tanpa disokong oleh bukti-bukti yang jelas dan kukuh sehingga boleh dikatakan sebagai fiksyen. Tanpa sebarang kredibiliti pada penulisnya, perkara ini digunakan untuk menyebarkan ketakutan (fearmongering) sehingga lah digunakan untuk melariskan produk-produk di pasaran. Contohnya seperti terapi ozon, alien dan binaan kuno, serta kewujudan haiwan prasejarah yang dikatakan masih wujud pada hari ini (megalodon). Perkara ini bolehlah diklasifikasikan sebagai pseudosainsseharusnya diurus dengan berhati-hati dan sebaiknya dijauhkan.

Megalodon: The Monster Shark Lives – sebuah rancangan oleh Discovery Channel yang menerima kecaman pelbagai pihak kerana cubaan syarikat tersebut meletakkan bahan fiksyen sebagai dokumentari untuk menarik perhatian penonton.

Justeru, apa itu pseudosains?

Pseudosains merupakan kepercayaan atau amalan yang disalah anggap sebagai berkait rapat dengan sains. Walhal, kepercayaan dan amalan tersebut dilakukan tanpa asas bukti yang kukuh dan kajian yang mendalam, sebaliknya disandarkan kepada akal dan imaginasi individu tersebut.

Sebagai contoh, terapi elektrolisis pada kaki yang menghasilkan air yang keruh. Air yang keruh tersebut pula dicanang sebagai ‘kotoran’ dari badan oleh jurujual perkhidmatan tersebut dengan mendakwa kajian telah dilakukan di Korea dan Amerika Syarikat tanpa mengemukakan bukti kajian yang kukuh. Mereka yang celik tentang sains sudah tentu mengetahui keruhnya air tersebut akibat pengoksidaan rod tapi bagaimana pula orang yang tidak mempunyai latar belakang sains mampu membezakan antara fakta dan auta?

Terapi rendaman ion elektrik kaki adalah antara contoh produk yang berkonsepkan pseudosains

1) Menggunakan perkataan ‘dibuktikan secara saintifik‘ tanpa rujukan yang sah

Mungkin agak ironik, tetapi inilah perkara pertama yang ditulis oleh golongan pseudosains untuk meyakinkan masyarakat tentang produk mereka. Perkataan ‘saintifik’ sebenarnya antara faktor penarik kerana umum mengetahui istilah tersebut menunjukkan teori mereka sudah terbukti berkesan. Tetapi apabila ditanya ‘bukti saintifik’ mereka ditemui di institut mana, siapa saintisnya, di jurnal mana bukti tersebut diterbitkan – mereka akan mengelak dari menjawab.

Masyarakat hari ini peka tentang bahaya rokok, tetapi bagaimana pula masyarakat tahun 50an? Ketika itulah taktik ‘scientifically proven’ digunakan dalam pengiklanan. Zaman mungkin berubah tetapi taktik ini masih digunakan!

2) Bukti yang dikemukakan terhad dalam bentuk testimoni, anekdotal dan lagenda urban

Sains memerlukan bukti yang empirikal dan statistikal bagi mengesahkan sesebuah teori. Daripada populasi yang besar, responden atau sampel bagi sesebuah kajian juga perlu besar untuk mewakili populasi tersebut malah kadang kala angkanya mencecah ribuan dan memakan masa bertahun. Berbeza pula dengan pseudosains bagi mereka, teori mereka ini tidak boleh dibukti salah dan walaupun terdapat ratusan bukti yang menyatakan mereka salah, mereka akan tetap mengambil satu dua bukti (yang boleh direka) yang kebetulan menyokong mereka! Tanpa pendekatan statistikal, testimoni dan anekdot tidak layak untuk dijadikan bukti saintifik.

Dengan hanya satu maklum balas, produk ini mendakwa pelbagai penyakit disembuhkan. Bagaimana pula dengan ratusan pengguna produk ini yang lain? Nota: Ikuti pendedahan produk di atas di fb Pseudoscience Watch

3) Dakwaan konspirasi dan penindasan pelbagai pertubuhan untuk mengaut keuntungan

Konspirasi, Yahudi dan Dajjal, masyarakat kita cukup taksub dengan perkataan ini, pergilah kedai buku mana pun pasti ada satu bahagian dipenuhi dengan penulisan ini. Para penyebar pseudosains seperti Neil (bukan nama sebenar) cukup suka mengambil kesempatan ke atas perkara ini untuk menyemai ketakutan masyarakat terhadap produk yang sedia ada dan memaksa mereka beralih kepada produk alternatif yang dipromosi. Penggiat pseudosains juga mendakwa produk mereka telah disabotaj oleh syarikat-syarikat besar untuk menutup kebenaran bahawa produk mereka ini tidak terbukti berkesan.

Contoh penggunaan teori konspirasi untuk menakutkan masyarakat. Isu dalam gambar di atas telah pun diulas oleh ahli akademik di pautan ini http://www.ismaweb.net/2016/02/menggunakan-akal-dalam-menilai-teori-konspirasi/

History Channel juga terjebak dengan teori konspirasi untuk meraih jumlah tontonan

4) Dakwaan yang ‘too good to be true’

“Makcik kalau makan ubat ni, Inshaallah penyakit makcik semua hilang. Cakap je, kanser, darah tinggi, kencing manis, gout, resdung  – semuanya lah. Kalau ada pening kepala atau migrain cuma rendam dan minum, boleh sihat.”

Pernah dengar ayat di atas? Cuba fikir sebentar, jikalau benar produk tersebut boleh mengubat segalanya mengapa hospital tidak guna sahaja ubat itu, tak perlu lah nak bagi bermacam-macam ubat dan rawatan. Jimat perbelanjaan, jimat masa, kerajaan pun tak pening.  Di situ lah kita kena menggunakan rasional fikiran kita walaupun tidak mempunyai latar belakang sains. Pelbagai dakwaan direka untuk melariskan produk mereka sehingga lah yang tidak masuk akal. Cuma belum ditemui produk yang boleh menghidupkan orang mati je.

Antara dakwaan yang tidak masuk akal. Jika benar, pasti semua hospital dan klinik tidak perlu lagi berfungsi

Sebenarnya banyak lagi cara untuk mengenali pseudosains di sekeliling kita yang semakin menular dengan adanya media sosial. Cuma terserah kepada kita sebagai ahli masyarakat untuk menilai kesahihannya. Jika ada produk yang didapati mencurigakan jangan malu bertanya kepada mereka yang ahli. Sebaiknya terima informasi daripada mereka yang mempunyai kredibiliti seperti kementerian dan juga ahli akademik.

Rancangan Ancient Aliens sering kali menjadi bahan jenaka kerana kecenderungannya mengaitkan segala fenomena dan binaan kuno dengan alien – contoh pseudosains yang menjadi popular


Orang dewasa pun kena ambil ubat cacing ke?

“Puan Y amat terperanjat semasa membuang air besar pada hari tersebut. Dia mendapati seekor cacing yang panjangnya hampir 15 cm keluar daripada duburnya.

Risau dengan keadaan itu, Puan Y pergi mendapatkan rawatan di klinik berhampiran. Doktor bertanyakan sama ada dia pernah mengalami beberapa simptom seperti mudah berasa letih, kembung perut serta kegatalan pada lubang dubur. Puan Y mengakui mempunyai kesemua symptom itu. Doktor juga mendapati wajah Puan Y agak pucat. Pemeriksaan darah mendapati Puan Y mempunyai anemia. “

Orang dewasa juga tidak terkecuali daripada jangkitan cacing atau kecacingan. Ia merupakan suatu masalah yang biasa berlaku tetapi sering terlepas pandang. Antara cacing yang biasa menjangkiti manusia adalah seperti Cacing gelang, cacing pita, cacing cambuk, cacing benang dan cacing kerawit.

Di negara-negara belum membangun, punca utama jangkitan cacing adalah daripada sistem sanitasi dan pembentungan yang mundur – contohnya di kalangan masyarakat yang masih mengamalkan membuang air besar di atas tanah atau di dalam sungai.

Telur cacing di dalam najis akan menjangkiti individu yang terdedah kepada tanah / sumber air yang tercemar ini.

Walaupun dikategorikan sebagai negara membangun, Malaysia tidak terkecuali daripada masalah jangkitan cacing kerana Malaysia mempunyai iklim tropika yang sesuai sebagai habitat cacing.

Oleh yang demikian, kita boleh terdedah kepada jangkitan cacing melalui pelbagai cara. Antara punca utama berlakunya jangkitan cacing :1) Tidak membasuh tangan dengan sempurna sebelum makan.2) Memakan unsur daging yang mentah atau tidak dimasak sempurna.3) Tidak membasuh sayuran dan buah-buahan dengan sempurna.4) Minum atau menggunakan air tercemar / tidak terawat.4) Jangkitan daripada haiwan peliharaan.5) Berkaki ayam sewaktu berjalan di atas tanah.

Cacing adalah parasit yang boleh hidup bertahun-tahun di dalam tubuh manusia dengan bergantung kepada sumber makanan di dalam usus manusia. Oleh itu, kecacingan akan menyebabkan masalah kesihatan yang berpunca akibat kekurangan zat makanan seperti anemia (kurang darah merah),susut berat badan, pertumbuhan terbantut (di kalangan kanak-kanak) dan sistem imun tubuh yang lemah (mudah dijangkiti penyakit).

Cacing juga merembeskan sisa toksin ke dalam tubuh manusia yang boleh menimbulkan simptom seperti gatal-gatal, keresahan (anxiety) dan masalah pada sistem penghadaman (kembung, loya, cirit-birit).

Jangkitan yang kronik selama bertahun-tahun boleh menyebabkan cacing berkembang biak di dalam usus manusia. Ini seterusnya boleh menyebabkan masalah kesihatan di atas menjadi lebih teruk. Ia juga boleh menyebabkan usus tersumbat!

1)Sampel najis akan diperiksa melalui mikroskop untuk mengesan kehadiran telur cacing.2)Diagnosis yang tidak boleh disangsikan lagi apabila CACING KELUAR DARIPADA DUBUR ! Ini boleh dilihat sama ada semasa membuang air besar atau di sekeliling dubur.

1) Keacingan hanya berlaku pada kanak-kanak.Sebagaimana situasi yang berlaku pada Puan Y, ia boleh berlaku kepada mana-mana orang dewasa yang lain.

2)Kecacingan tidak berjangkit.Cacing memang tidak boleh menjangkiti individu lain secara terus. Namun, terdapat pelbagai cara tidak langsung yang boleh menyebabkan jangkitan cacing tersebar dari satu individu kepada individu yang lain contohnya pemindahan telur cacing kepada individu lain melalui sentuhan atau suapan makanan. Juga, apabila mereka berkongsi makanan yang telah tercemar.

Oleh itu, jika seseorang telah didiagnos mendapat jangkitan cacing, AHLI KELUARGANYA JUGA PERLU DIRAWAT (DEWORMING).

3)Cacing hanya di dalam usus.Ada jenis cacing yang boleh memasuki salur darah dan tinggal di bahagian-bahagian lain anggota badan seperti mata, di bawah kulit, hati, paru-paru (Loeffler’s disease) dan otak (cycsticercosis).

Kecacingan juga boleh berlaku pada organ lain termasuk mata

APA YANG PERLU DILAKUKAN ?

1)“Deworming” (Pembasmian cacing):a. Perlu dilakukan setiap enam bulan sekali untuk mengelakkan jangkitan cacing. Ubat cacing boleh didapati di farmasi.b. Walaubagaimanapun, seseorang yang sudah dijangkiti perlu mengambil ubat ini mengikut preskripsi doktor.

2)Tingkatkan kebersihan diri dan persekitaran:a. Basuh tangan dengan sempurna (terutama di celah dan di bawah kuku) sebelum makan dan setiap kali masuk ke dalam rumah.b. Gunakan kasut/selipar semasa di luar rumah.

3)Tingkatkan kebersihan semasa penyediaan dan pengambilan makanan:a. Masak unsur daging dan ikan dengan sempurna.b. Basuh sayur dan buah-buahan dengan sempurna.c. Minum air yang telah dimasak atau ditapis dengan sempurna.d. Pastikan system penapisan air kerap diselenggara.4) Utamakan aspek kebersihan dalam pemeliharaan haiwan:a. Haiwan peliharaan juga perlu menjalani “deworming”.b. Gunakan sarung tangan semasa membersihkan sisa tinjaan haiwan peliharaan.c. Basuh tangan selepas menyentuh haiwan peliharaan.d. Elakkan daripada dijilat haiwan.

Kecacingan – kita semua berisiko untuk mendapatnya.Amalkan langkah-langkah pencegahan di atas untuk diri dan ahli keluarga kita.

Admin : >Nigella sativa<


Tips untuk menghadapi kanak-kanak yang selsema(2 tahun ke bawah)

Ramai dikalangan ibubapa yang selalu risau apabila anaknya mempunyai selsema. Tip-tip ini mungkin dapat membantu anda diluar sana:

1) Tak perlu pakai ubat selsema kerana ianya akan menyebabkan bayi mengantuk. Bila anak mengantuk dan tidur, ibubapa tidak dapat detect anaknya dalam keadaan normal ataupun dalam keadaan yang berbahaya.

Saya selalu nasihatkan kepada pesakit saya, tak perlu pakai ubat selsema. Kalau anak susah bernafas atau bernafas laju bawak je ke hospital jumpa doktor. Kita takut kalau bagi ubat selsema, akan menyebabkan anak kita nampak macam normal walhal tidak.

Bahkan, pemberian ubat selsema boleh menyebabkan bayi berhenti bernafas.

2) Perlu diingatkan bahawa penyebab selsema pada kanak-kanak majoritinya adalah disebabkan jangkitan virus. Oleh itu, ianya akan baik dengan sendirinya tanpa perlu apa-apa ubat.

3) Kalau anak aktif bermain macam biasa, menyusu ataupun makan macam biasa dan tidur tidak pun terganggu, maka tak perlu untuk kita risaukan. Biarkan sahaja mereka bermain.

4) Jika mereka tidak selesa ketika menyusu dan tidur disebabkan hidung yang tersumbat, anda boleh menggunakan cecair normal saline untuk dititikkan ke dalam hidung kanak-kanak tersebut.

Ini akan mencairkan hingus itu dan membuatkan saluran pernafasan menjadi normal semula. Apabila saluran pernafasan menjadi normal, kanak-kanak itu akan selesa untuk tidur dan menyusu.

Pemberian normal saline boleh melegakan hidung bayi yang tersumbat

5) Anda juga boleh menggunakan alat untuk menyedut hingus daripada bayi.

Alat yang digunakan untuk menyedut hingus bayi

6) Kalau anak anda, selsema sahaja anda tidak perlu risau ataupun tidak perlu bawak berjumpa dengan doktor. Boleh praktikkan cara di atas dahulu.

7) Tetapi jika ada demam untuk bayi yang kurang daripada 4 bulan, perlu untuk bawa berjumpa dengan doktor supaya kita dapat periksa sama ada penyebab demam itu adalah benda yang serius ataupun tidak.

Jika lebih drpd 4 bulan dan bayi demam tetapi masih aktif dan makan seperti biasa, boleh cuba bagi ubat demam dahulu untuk 2-3 hari. jika demam melebihi 4 hari, perlu berjumpa dengan doktor.


Merungkai Mitos: Betul ke makan panadol hati boleh rosak?

Ramai daripada Netizen yang memviralkan ubat Paracetamol(PCM) sebagai salah satu ubat yang akan merosakkan hati.

BERHATI-HATI DENGAN MAKANAN INI #InformasiKesihatan

#PanadolPanadol adalah ubat yang bertoksik kepada tubuh manusia. Ia akan merosakkan organ hati.

Panadol akan tinggal di dalam tubuh manusia selama sekurang-kurangnya 5 tahun. Panadol ni sebenarnya adalah sejenis “painkiller”. Semakin banyak kita consumed, semakin lama semakin kurang berkesanlah pada badan kita. Bererti kita perlukan dos yang lebih lagi untuk melawan penyakit.

Bagi wanita, mereka akan melalui pengalaman melahirkan zuriat. Bayangkan mereka yang terpaksa melahirkan anak secara bedah, ubat tahan sakit yang diberi mestilah tinggi dosnya. Tapi kalau terlalu banyak mengambil Panadol atau Paracetamol sepanjang hidup dos ubat tahan sakit yang diberi tadi akan memberikan kesan sifar terhadap kesakitan yang kita alami dan kita perlukan ubat yang lebih kuat lagi untuk mengurangkan rasa sakit.

Saya bersetuju dengan pernyataan tersebut yang panadol(ataupun nama kompaunnya paracetamol) boleh merosakkan hati.

Tetapi ia wajib memenuhi satu syarat ini iaitu OVERDOSE.

Hanya dos ubat Paracetamol yang berlebihan saja yang akan merosakkan hati. Jika dos paracetamol tersebut sesuai dengan umur dan berat badan seseorang, maka ia dijamin selamat dan tidak akan merosakkan organ hati

Perlu diketahui, 85 ke 95% dos PCM yang diambil akan disingkirkan dalam masa 24 jam. Jadi dalam masa 2-3 hari tiada lagi kompoun PCM di dalam badan kita. Pernyataan yang mengatakan paracetamol akan tinggal dalam tubuh manusia selama 5 tahun adalah sesuatu yang tidak bersandarkan fakta dan hanyalah khabar angin semata=mata

Selain daripada ubat demam, PCM juga boleh bertindak sebagai ubat tahan sakit. Kegunaannya hanya melibatkan sakit-sakit yang kecil sahaja seperti sakit-sakit badan, sakit kepala yang tidak serius dan sebagainya.

Manakala ketika pembedahan melahirkan bayi pula, ubat PCM tidak digunakan sebab ianya tidak bertindak seperti ubat bius.

Sebenarnya ubat bius yang akan kita bagi ketika melahirkan anak dan ini akan menghilangkan rasa sakit secara sepenuhnya.

Cara ia bertindak(Mechanism of action) sangat berlainan dengan PCM.

Rekomendasi:1) Ubat Paracetamol adalah ubat yang sangat selamat2) Penggunaan dengan jumlah dos yang betul tidak akan merosakkan hati3) Hampir keseluruhan dos paracetamol akan disingkir dalam masa 24jam.

Artikel Mitos yang Lain


Kenapa kita rasa nak buang air besar sejurus selepas kita makan?

Kebanyakkan daripada kita mesti merasakan nak buang air besar sejurus selepas kita makan. Ada yang beranggapan najis yang ingin dibuang itu merupakan makanan yang baru sahaja diambil sebentar tadi. Sebenarnya bukan itu yg berlaku.

Kami ingin menerangkan beberapa perkara:

1. Makanan yang baru dimakan akan melalui saluran pencernaan sepanjang lebih kurang 9 meter bagi orang dewasa. 9 meter ni bukan pendek ye tuan puan. Mustahil makanan yg baru masuk itu dpt bergerak dgn cepatnya melalui tempat-tempat yang berbeza(esophagus, perut, usus kecil, usus besar) dan terus kebahagian anus(dubur).

2. Perasaan ingin membuang air besar itu berlaku disebabkan badan kita mempunyai suatu reflex yg dipanggil sebagai Gastro-Colic Reflex.

Dalam reflex ini, apabila kita mengambil makanan dan makanan masuk ke dalam perut(nama lain bagi perut adalah Gastric) maka akan ada satu reflex terhasil iaitu pergerakan ‘peristalsis’ di usus besar(nama lain bagi usus besar adalah COLON).

Oleh itu, najis yg keluar itu adalah makanan yg kita makan sebelum itu lagi, bukan makanan yg kita baru sahaja makan. Sebab itu kita panggil sebagai Gastro(bermaksud perut) – colic(bermaksud usus besar) reflex.

3. Begitu juga dalam kanak-kanak yg cirit birit. Ada ibubapa yg risau selepas anaknya makan sahaja, anak itu cirit. Mereka beranggapan makanan yg baru kanak2 itu makan terus dicernakan menjadi cirit.

Sebenarnya tidak. Najis itu adalah makanan yg kanak2 itu makan sebelum ini. Bukan yg baru sahaja dia makan.


MERUNGKAI MITOS: GELETEK ANAK BOLEH MENYEBABKAN SAKIT JANTUNG??

Telah viral satu post yang mengatakan anak boleh kena serangan sakit jantung jika kita menggeleteknya. Post ini bukanlah memberi saranan untuk anda menggeletek anak-anak anda. Tetapi lebih kepada memberi fakta yang sebenar mengenai perkara tersebut.

Post itu seperti dibawah:

Tak Nak Geletek Anak Lagi Dah Lepas Ni|Jangan geletek anak,itulah amaran yang diberikan oleh orang tua tua dulu,sebenarnya ramai artikel yang mengingatkan kitauntuk tidak menggeletek anak dan mencucuk pinggang kawan. kenapa?

Alasannya menggeletek kanak kanak boleh jadi berbahaya sebab mereka tidak boleh menyuruh anda untuk berhenti,jantung mereka akan berdengup lebih kuat dan pernafasan boleh berubah hingga mengakibatkan mereka terkena serangan jantung.

Seperti yang pernah perlaku kepada seorang budak bernama alya,dimana ibunya menggeleteknya di bagian pinggang dengan niat bergurau dan bermanja.

Namun siapa sangka gurauan itu berubah menjadi ngeri apabila Alya yang tergolek golek tiba tiba kejang dan suara tersekat sekat.Ketika itu ibunya hanya mampu menjerit meminta tolong suaminya,namun anak mereka bernasib baik masih bisa di selamatkan selepas mendapat perawatan pakar.

Mengulas tentang Cucuk pinggang kawan, boleh buat terkesan pada mental mereka,Selalunya dalam masyarakat melayu ramai orang suka cucuk pinggang kawan atas sekadar bergurau buat kawan itu melatah.

Dari segi Pisiologi hal ini di terangkan berkait dengan responsive saraf-nervous system, dan kesannya bila kita kena cucuk pinggang sangat berbahaya,signal yang dihantar ke otak bila kena cucuk Adalah response kawan anda untuk mempertahankan diri yang menyebabkan mangsa panik akibat kejutan.

Kejutan inilah yang membuat jantung terkejut dan degupan akan menjadi cepat secara tiba tiba,bila situasi ini dibuat berulang kali,besar kemungkinan mangsa akan terkena serangan jantung.

Ada beberapa persoalan daripada post tersebut dan kami akan cuba menjawab.

1) Kanak-kanak boleh terkena serangan sakit jantung jika kita menggeletek mereka?

Jawapan kami:Perlu difahami bahawa serangan sakit jantung yang selalu doktor katakan diistilahkan sebagai ACUTE CORONARY SYNDROME.

Drpd pada perkataan itu adanya istilah ‘coronary’. Coronary artery merupakan saluran darah yg terdapat pada jantung. Jika saluran darah ini mempunyai masalah seperti adanya kolesterol terenap pada dinding saluran darah tersebut dan menyebabkan sumbatan ataupun separa tersumbat, ketika itu barulah kita katakan dia mempunyai serangan sakit jantung ataupun ACUTE CORONARY SYNDROME.

Perkara ini jarang berlaku pada kanak-kanak. Ini kerana saluran darah kanak2 selalunya tidak mempunyai kolesterol yang terenap.

2) Dalam post tersebut juga menyatakan bahawa ada seorang kanak-kanak yang menjadi kejang apabila digeletek. Dikatakan itulah serangan sakit jantung

Jawapan kami:Kejang ataupun sawan bukanlah simptom sakit jantung secara amnya. Sakit jantung selalunya melibatkan sakit dada sebelah kiri, boleh jadi sakit ulu hati dan/atau merebak ke tangan sebelah kiri.

Ia juga mempunyai lain-lain simptom seperti  jantung berdebar-debar, sesak nafas, berpeluh dengan banyak dan beberapa simptom lain. Jarang seseorang yang mempunyai sakit jantung mendapat sawan.

3) Menggeletek orang lain secara berulang kali boleh menyebabkan serangan sakit jantung??

Jawapan kami:Serangan sakit jantung(Acute Coronary Syndrome) mempunyai faktor risiko(Risk factor). Sebagai contoh perokok, lelaki, mempunyai kolesterol yang tinggi, kencing manis, darah tinggi dan beberapa perkara lagi. Faktor-faktor inilah yang akan membuatkan seseorang itu boleh terkena serangan sakit jantung.

PERBUATAN MENGGELETEK TIDAK TERLETAK DALAM FAKTOR RISIKO YANG MENYEBABKAN SESORANG TERKENA SERANGAN SAKIT JANTUNG

Menggeletek bukanlah punca kepada serangan sakit jantung pada kanak-kanak mahupun orang dewasaTetapi kami nasihatkan, janganlah geletek kanak-kanak ataupun orang dewasa. Kesian diorg geliHarap jawapan ini menjawab persoalan anda.

Artikel Berkaitan: Tanda Sakit Jantung dan Rawatan


US gesa labelkan pada produk homeopathy sebagai tidak terbukti berkesan.

Pada November 2016, Federal Trade Commision(FTC) telah menguatkuasakan satu undang-undang berkenaan ubat homeopathy yang dijual di kaunter farmasi.

FTC merupakan badan kerajaan di US yang bertujuan untuk membela hak pengguna yang membeli produk ataupun menggunakan khidmat dalam negara mereka. Sebelum ini mereka pernah pulaukan beberapa produk yang didapati menipu pengguna termasuk ‘Pad detox’.

Dalam pekeliling terbaru itu, ia menyatakan 2 syarat yang perlu dipatuhi oleh mereka yang menjual ubat homeopathy iaitu:

1) Pelanggan perlu diberitahu bahawa tiada kajian yang menunjukkan Ubat Homeopathy berkesan mengubati penyakit2) Ubat Homeopathy hanya berasaskan ‘kepercayaan‘ yang bermula pada tahun 1700 dan ia tidak diterima pakai oleh perubatan moden

Di US sebelum ini, produk homeopathy dijual di kaunter farmasi secara berleluasa tanpa preskripsi daripada doktor mahupun pengamal homeopathy.

Jenis ubat yang boleh dijual tanpa preskripsi drpd doktor dipanggil sebagai ‘over the counter’ drug(OTC drug).

Pada tahun 1988, Food and Drug Administration(FDA) membenarkan penjualan ubat homeopathy di kaunter-kaunter farmasi tanpa menunjukkan keberkesanannya. Ubat Homeopathy ini selalu digunakan untuk merawat penyakit yang majoritinya boleh sembuh sendiri seperti demam, batuk dan selsema yang disebabkan virus.

Ubat Homeopathy dibenarkan dijual di kaunter farmasi tanpa preskripsi doktor kerana ubat ini terdiri daripada larutan yang telah dicairkan(diluted) sehingga mana kandungannya mengandungi 99.9999% air sahaja. Oleh itu, ia sangat selamat kerana ia hanya mengandungi air sahaja.

Tetapi yang menjadi persoalannya daripada dahulu lagi, keberkesanan ubat Homeopathy masih lagi belum terbukti.

Saya ingin menjelaskan bahawa bukan perubatan hari ini menolak perubatan homeopathy secara semberono. Tetapi sejak dahulu lagi perubatan homeopathy gagal dalam menunjukkan keberkesanannya dalam merawat penyakit.

Pekeliling di US ini bukanlah mengharamkan penjualan ubat homeopathy di kaunter-kaunter farmasi, tetapi lebih kepada memperkasa hak pengguna supaya mereka dapat membuat pilihan yang lebih tepat.

Sumber1) Laman web Federal Trade Commissionhttps://www.ftc.gov/news-events/blogs/business-blog/2016/11/otc-homeopathic-drugs-established-ftc-proof-standards-apply

2) Website ‘I fucking love science’http://www.iflscience.com/health-and-medicine/us-government-says-all-homeopathic-products-now-have-admit-dont-work/


Betul ke ubat tahan sakit menyebabkan gastrik?

Orang melayu panggil Gastrik.

Orang Cina panggil Wai tong.

Kadang2 kita juga akan cakap ia sebagai angin. Penyakit macam ni selalunya akan menyebabkan kita asyik sendawa sahaja

Kalau ikut istilah perubatan yang sebetulnya ia dipanggil sebagai GASTRITIS. Gastrik bukan sakit perut ye.

Maksud sebenar Gastrik adalah organ PERUT itu sendiri

GASTRITIS pula merupakan keradangan yang berlaku pada dinding perut. Selalunya ia disebabkan dua perkara iaitu jangkitan Helicobacter Pylori dan juga penggunaan ubat tahan sakit jenis Non steroidal Anti-inflammatory drug(nSAIDS)

Non Steroidal Anti-Inflammatory Drugs(nSAIDS)

Ubat ini merupakan ubat yang selalu digunakan utk tujuan menahan sakit. Ia sangat sesuai digunakan untuk kesakitan yang disebabkan keradangan(Inflammation) pada tisu sbg contoh gout, luka, jangkitan pada kulit dan beberapa lagi.

Tetapi tidak sesuai untuk kesakitan yang disebabkan masalah saraf seperti Slip disc, kerosakkan saraf yg disebabkan kencing manis dan beberapa lagi.

Bagaimanakah ubat nSAIDS bertindak?

Ketika mana keradangan berlaku, salah satu kompaun yang dihasilkan adalah kompaun prostaglandin. Kompaun inilah yang akan menyebabkan receptor sakit menghasilkan impulse yang dihantar ke otak.

Otak pula akan menafsirkan impulse tersebut dan memberi perasaan sakit pada bahagian yang terlibat.

Disinilah ubat nSAIDS akan membantu dimana ia akan merencatkan penghasilan kompaun prostaglandin. Apabila prostaglandin kurang, receptor sakit tidak akan di rangsang. Maka kesakitan akan semakin berkurangan.

Bagaimana nSAIDS menyebabkan gastritis?

Malangnya prostglandin juga merupakan kompaun yang dihasilkan di dalam perut untuk mengawal penghasilan mucous dan ion bicarbonate. Kedua-dua bahan ini iaitu mukus dan juga ion bicarbonate berfungsi melindungi dinding perut daripada dirosakkan oleh asid yang terhasil.

Apabila prostaglandin berkurangan, mukus dan ion bicarbonate pun tidak dapat dihasilkan. Ini menyebabkan asid yang terhasil menghakis dinding perut dan merosakkan sel-sel yang berada di situ.

Dinding sel yang rosak pula akan menyebabkan keradangan(inflammed) dan ianya diterjemahkan kepada sakit bahagian ulu hati

Gambarajah menunjukkan bagaimana ubat nSAIDS menyebabkan gastritis

Kegunaan nSAIDS yang lama boleh menyebabkan ulser pada perut dan berakhir dengan pendarahan pada bahagian perut. Sebab itu kita tidak galakkan untuk mengambil ubat tahan sakit jenis ini pada suatu tempoh yang lama.

Ubat tahan sakit jenis ini selalunya digunakan oleh mereka yang mempunyai sakit yang kronik seperti sakit sendi disebabkan umur yang tua, gout, sakit belakang dan sebagainya. Ia diburukkan lagi jika mereka mengambil terus daripada farmasi tanpa pengawasan doktor.

Kami sudah selalu berjumpa dengan mereka yang mempunyai masalah ulser dalam perut disebabkan kegunaan ubat nSAIDS yang tidak terkawal.

Oleh itu, kami nasihati mereka yang mempunyai sakit yg kronik untuk sentiasa melakukan follow up berjumpa dengan doktor. Jika guna dalam jangka waktu beberapa hari sahaja, ia tidak mempunyai masalah. Masalah terjadi apabila digunakan terlalu lama.

Contoh nSAIDS yang selalu kita gunakan adalah seperti Ponstan(Mefenemic Acid), Voltaren(Diclofenac), aspirin dan beberapa jenis lagi.


Apa itu Kekurangan enzim G6PD dan kenapa ia menyebabkan kekuningan?

Mesti ramai daripada ibubapa tertanya-tanya apa itu G6PD dan kaitannya dengan kuning pada bayi.

Terutamanya ibubapa yang mempunyai bayi yang pernah masuk ke hospital sebab kuning, mesti akan terdengar doktor bertanyakan tentang G6PD sama ada ianya normal ataupun tidak.

Ini kerana seseorang bayi yang mempunyai kekurangan enzim G6PD akan mempunyai risiko untuk mengalami Jaundice(kuning) ketika baru lahir.

Ada beberapa perkara nak cerita berkenaan kekurangan enzim G6PD:

G6PD iaitu glucose 6 phospate dehydrogenase merupakan salah satu enzyme yang diperlukan dalam ‘Pentose phosphate pathway’. Secara ringkasnya, ‘pentose phosphate pathway’ ini digunakan untuk menghasilkan DNA dan juga anti oxidant seperti gluthatione.

Di dalam proses ini, ia akan menghasilkan ribulose-5-phospate untuk digunakan dalam penghasilan neuclotide(DNA). Enzim G6PD juga akan menukarkan NADH+ kepada NADHP yang bertindak untuk menukarkan Glutathione Disulfide kepada Gluthatione.

Kompoun(Glutathione) inilah yang akan digunakan untuk meneutralkan radikal bebas di dalam sel darah merah. Disebabkan sel darah merah berfungsi untuk mengangkut oksigen, ini membuatkan sel darah merah lebih berkemungkinan untuk dirosakkan oleh radikal bebas.

Untuk pengetahuan semua, dalam sel darah merah ada satu sahaja mekanisma untuk mempertahankan diri daripada radikal bebas, iaitu mekanisma yang telah saya ceritakn ini.

2) Kurang enzim G6PD menyebabkan sel darah merah pecah

Dalam G6PD deficiency, enzim G6PD yang berada di dalam sel darah merah adalah rendah dan menyebabkan Glutathione tidak dapat dihasilkan secukupnya untuk meneutralkan radikal bebas.

Ini menyebabkan radikal bebas merosakkan protein2 di dalam sel darah merah. Malah apabila protein seperti cytosol yang menjadi ‘tiang-tiang’ di dalam sel darah merah rosak, ia akan membuatkan struktur sel darah merah itu berubah dan tidak anjal. Akhirnya, darah yang tidak normal itu akan dihapuskan oleh organ dalam badan iaitu ‘spleen’.

***Keadaan sel darah merah yang pecah ini dinamakan sebagai Haemolysis

3) Saringan bayi untuk masalah kekurangan enzim G6PD

Oleh kerana itu, setiap hospital di Malaysia telah membuat saringan G6PD sebaik sahaja bayi dilahirkan. Ini sebagai salah satu usaha untuk mengenalpasti bayi-bayi yang mempunyai masalah seperti ini supaya perbincangan dan nasihat drpd doktor dapat diberikan.

Selain daripada itu, bayi yang mempunyai masalah ini juga akan dimasukkan ke dalam ward selama 5 hari untuk memastikan kuning bayi tersebut tidak naik terlampau tinggi. Jika tinggi, bayi itu akan diletakkan dibawah lampu biru(Phototherapy) untuk menurunkan bacaan kuning.

4) Jenis makanan atau bahan yang perlu dielakkan

Bayi dan kanak-kanak yang menghidapi masalah ini juga perlu mengelakkan beberapa jenis makanan dan juga ubat-ubatan yang menyebabkan kadar radikal bebas di dalam badan semakin meningkat.

Ini ada beberapa perkara yang perlu dielakkan– kacang Parang– ubat anti-malaria– Naphthalene yang berada di dalam racun untuk bunuh lipas

5) Apa nak buat jika anak termakan kacang parang?

Jangan panik. Anda tidak perlu terus untuk bawa jumpa doktor pun jika anak anda termakan kacang parang.

Apa yang anda boleh buat adalah memerhatikan anak anda sama ada ianya mempunyai keadaan yang dipanggil sebagai ‘Acute Haemolysis’ yang akan diterangkan selepas ini. Jika ada sila terus bawa ke bahagian kecemasan di Hospital

6) Apa itu acute haemolysis?

Apabila sesorang yang mempunyai G6PD Deficiency ini mengambil sesuatu yang boleh menyebabkan radikal bebas dalam badannya bertambah, ini akan menyebabkan struktur sel darah merah rosak dan pecah.

Keadaan ini dinamakan sebagai acute haemolysis. Pesakit akan mengalami symptom2 kekurangan darah(anemia) seperti kelihatan pucat, mata kuning, rasa lemah, dada berdebar-debar, pengsan, sakit dada, sesak nafas dan beberapa symptom lain.

Selain daripada itu, pesakit tersebut juga akan mempunyai air kencing yang sangat gelap ini disebabkan haemoglobin yg terhasil daripada sel darah merah yang pecah telah masuk ke dalam air kencing

Oleh itu, jika anak anda yang mempunyai G6PD deficiency mempunyai simptom-simptom tersebut, sila bawa ke jabatan kecemasan hospital dengan segera.


Sektor Minyak dan Gas di Malaysia

Umum mengetahui bahawa Malaysia merupakan negara yang mempunyai kekayaan hasil petroleum. Namun, perkembangan industri minyak dan gas di negara ini kurang diambil peduli kecuali apabila harga minyak petrol di stesen pam naik atau pun ketika kerajaan terpaksa mengambil langkah-langkah mengurangkan perbelanjaan ketika hasil dari industri ini merudum akibat kejatuhan harga minyak. Justeru, artikel ini ditulis untuk memberi penerangan secara umum mengenai industri minyak dan gas di negara kita.

Secara umumnya, hasil minyak dan gas di Malaysia digali di kawasan luar pesisir pantai walaupun telaga minyak terawal digali di atas darat di Miri, Sarawak pada tahun 1910. Antara kawasan lembangan hidrokarbon utama di Malaysia ialah Lembangan Melayu / Malay Basin (luar pesisir pantai Terengganu), Lembangan Penyu (luar pesisir pantai Pahang), Lembangan Sarawak dan Lembangan Sabah. Lembangan Melayu dan Lembangan Sarawak merupakan lembangan yang paling banyak menyumbang kepada pengeluaran di Malaysia.

Lembangan Melayu terbentuk pada usia Tertier (<40 juta tahun dahulu) pada persekitaran sungai dan tasik yang kemudiannya beransur menjadi laut. Lembangan ini menghasilkan minyak dan juga gas. Minyak yang dihasilkan di lapangan ini, juga dirujuk sebagai Tapis Blend (daripada lapangan Tapis) merupakan minyak petroleum yang bergred tinggi kerana kandungan sulfur yang sangat rendah (~0.04%) dengan API graviti yang tinggi (41-43°). Hal ini menjadikan Tapis Blend ini lebih mahal daripada jenis lain yang didagangkan seperti Brent.

Di Sarawak, Lembangan Sarawak pula dibahagi kepada beberapa wilayah hidrokarbon dengan wilayah utama seperti West Baram Delta, Balingian dan Central Luconia. Wilayah Central Luconia terkenal dengan penghasilan gas daripada kawasan pelantar karbonat. Wilayah Baram Delta dibahagi antara Malaysia dan Brunei dengan Malaysia menguasai sebelah barat wilayah.

Penerokaan dan Pengeluaran di Malaysia

Seperti yang telah diterangkan, penerokaan terawal dibuat di Miri pada tahun 1910 dengan pusat pemprosesan petroleum pertama di Lutong. Walau bagaimanapun penerokaan berkenaan terhad kepada kawasan daratan atas kekangan teknologi dan logistik. Walau bagaimanapun perkembangan teknologi didorong oleh peningkatan  Lapangan minyak luar pesisir pertama di Malaysia adalah pada tahun 1968 di Sarawak (West Lutong) dengan telaga pertama di luar pesisir pantai Terengganu pada tahun 1978 (Pulai). Rajah di bawah menunjukkan pengeluaran minyak dan gas di Malaysia.

Syarikat terawal yang meneroka minyak dan gas di Malaysia ialah Royal Dutch Shell dengan penerokaan di Miri. Sejak itu, pelbagai syarikat dari luar seperti Esso, Mobil dan Conoco Phillips. Petronas mula ditubuhkan pada tahun 1974 untuk membuat cari gali di luar pesisir pantai Malaysia sebelum berkembang ke negara-negara lain. Pusat pemprosesan minyak dan gas di Malaysia adalah di Port Dickson, Melaka, Kertih (Terengganu), Bintulu, Miri dan terbaru di Pengerang, Johor.

Turun naik harga minyak di Malaysia

Walaupun negara kita mengeluarkan minyak, namun kita masih bergantung kepada harga dagangan pasaran antarabangsa yang sangat terdedah turun naiknya kerana Malaysia juga mengimport minyak. Sebagai contoh, pada tahun 2008, harga minyak naik melambung akibat permintaan tinggi dengan konflik di negara arab (pengeluar utama) menimbulkan kerisauan bekalan minyak sehingga $140 se-tong. Hal ini adalah di luar kawalan kerajaan mahupun Petronas sekali gus menyebabkan harga runcit petrol juga naik kerana kerajaan sudah tidak mampu menanggung subsidi.

Walaupun pada tahun lalu harga minyak jatuh mendadak sehingga menyebabkan ramai kehilangan pekerjaan, harga minyak kembali meningkat sejak beberapa minggu lalu. Hal ini bersesuaian dengan trend harga minyak mentah dunia yang turut naik. Antara faktor kenaikan harga minyak ini adalah kerana negara pengeluar minyak seperti Arab Saudi bersetuju menghadkan pengeluaran minyak serta kemunculan konflik di kawasan pengeluaran minyak. Ketegangan di Iraq berikut referendum pihak Kurdistan dan juga rantau arab yang secara amnya masih belum stabil turut menyumbang kepada peningkatan ini.

Jadi, ramai tertanya di kala harga minyak dunia masih belum stabil, mengapa harga minyak di Malaysia naik 15 sen bagi bulan November? Sebenarnya harga minyak yang digunakan di Malaysia adalah berdasarkan MOPS (Mean of Platts Singapore) dan bukannya NYMEX (New York). Harga MOPS adalah lebih mahal berbanding NYMEX kerana harga yang didagangkan ialah untuk refined oil. Sebagai perbandingan, harga WTI NYMEX pada 15/11/2017 ialah  55.04 dollar manakala MOPS untuk ron97 unleaded pada 15/11/2017 ialah 66.789 dollar.  Walau bagaimanapun, dagangan harga minyak berkenaan adalah dalam USD, justeru walaupun harga minyak masih bergelut untuk pulih, kejatuhan ringgit sejak belakangan ini turut memberi impak kepada harga pasaran di Malaysia.

Pengiraan harga minyak di malaysia:

MOPS + Kos Operasi + Alpha + Keuntungan Syarikat + Keuntungan Stesen Minyak = Harga Sebenar PetrolMOPS + 9.58 sen + 5 sen + 5 sen + 12.19 sen = harga pasaran sebenar petrol di Malaysia

Kos operasi, Alpha, keuntungan syarikat dan stesen minyak adalah ditetapkan kerajaan pada nilai tersebut.

MOPS = 66.789 USD/barrel = 0.5601 USD/litre = 2.335 ringgit/litre (Nota: 1barrel = 119.24 liter, 1USD = 4.17MYR)

2.335 + 0.0958 + 0.05 + 0.05 + 0.1219 = RM 2.653 – harga ini adalah bersesuaian dengan harga RM 2.66 yang baru diberitahu sebentar tadi (mengambil kira kebarangkalian naik turun harga minyak dan tukaran wang dalam minggu ini)

Tidak dapat dinafikan bahawa ekonomi Malaysia sangat bergantung kepada industri minyak dan gas. Daripada para pekerja di sektor berkenaan, pendapatan kerajaan menerusi royalti dan cukai sehingga harga roti canai di kedai mamak yang turut naik gara-gara harga minyak. Oleh itu, diharap artikel ini mampu membantu pembaca memahami situasi sektor minyak dan gas di Malaysia. Jika ada sebarang soalan, boleh diajukan kepada barisan admin kami.


Rawatan Ozon Terapi. Mudharat atau Manfaat??

Beberapa tahun ini masyarakat di tanah air kita telah diperkenalkan dengan satu cara rawatan alternatif yang dikatakan mampu merawat pelbagai penyakit seperti kanser, kencing manis, darah tinggi dan pelbagai lagi.

Cara Rawatan yang dimaksudkan adalah Ozone Therapy. Ada beberapa pusat rawatan yang dikendalikan oleh doktor klinik swasta sendiri dan ada juga pusat yang menyediakan rawatan ini secara haram kerana ketiadaan doktor yang berdaftar. Tetapi perlu diketahui bahawa Kementerian Kesihatan Malaysia telah mengharamkan penglibatan doktor dengan perkhidmatan ozon terapi.

Perkhidmatan Ozone therapy mempunyai pelbagai kaedah sebagai contoh

Extracorporial Blood Oxygentation and Ozonation(EBOO) – Masukkan Gas ozone ke dalam darah
Rectal Ozone therapy- Masukkan gas ozone ke dalam tempat buang air besar
Intramascular Ozone therapy – Masukkan gas ozone terus ke dalam otot
Dan berbagai lagi.

Cara rawatan ozone therapy yang terkenal di Malaysia adalah Extracorporial Blood Oxygenation andn Ozonation(EBOO). Gambar menunjukkan seorang pesakit yang sedang menjalankan ozon terapi

Cara ini melibatkan pengeluaran darah daripada badan melalui saluran vena yang membawa darah kurang oksigen. Kemudian darah ini akan dimasukkan ke dalam satu penapis ataupun ruang di mana gas ozon(O3) akan dicampurkan ke dalam darah. Disamping itu, ubat pencair darah seperti heparin akan dimasukkan sekali ke dalam darah tersebut untuk mengelakkan darah drpd membeku.

Berlainan pula bagi Haemodylasis. Darah di keluarkan daripada Fistula yang dibuat oleh doktor bedah agar kuantiti darah yang dikeluarkan adalah banyak dan tidak terhenti hingga menyebabkan saluran darah tersumbat.

Darah ini akan dimasukkan ke dalam saluran yang mempunyai satu lapisan yang separa telap. Ia hanya akan membenarkan kompaun2 kecil seperti urea, creatinine, ion sodium, ion potassium dan sebagainya untuk merentasi lapisan tersebut. Sel darah berserta kompaun yang besar seperti protein dan sebagainya tidak akan dapat merentasi lapisan tersebtu.

Hasilnya bahan buangan yg berbahaya jika tinggi seperti urea dan creatinine dan dikeluarkan drpd badan. Malah ia dapat menyeimbangkan ion seperti potassium di dalam badan.

Ada beberapa saintis yang percaya bahawa ozone therapy dapat memberi kebaikkan kepada manusia jika pemberiannya dapat dikawal mengikut dose dan cara yang betul.

Kajian sebelum ini menunjukkan peningkatkan enzyme yg bertindak sebagai antioxidant di dalam darah. Malah ia dapat meningkatkan kandungan oksigen di dalam darah untuk diberikan kepada tisu yang mempunyai kekurangan oksigen. AKAN TETAPI, kebanyakkan kajian tersebut hanyalah berasaskan eksperimen di dalam makmal. Dan ada juga kajian yg dilakukan kepada manusia adalah kajian yg tidak dikawal dengan betul pemboleh ubahnya dan menggunakan ‘method’ yg tidak meyakinkan.

Ada beberapa perkara yang anda perlu tahu ketika mana menjalani rawatan Ozone therapy ini. Kami ada mengambil beberapa point yang telah diterangkan oleh FB page Pseudoscience Watch.

Sebelum ini, pihak ozon terapi selalu mengatakan perkhidmatan mereka mampu membuang kolesterol. Buktinya adalah bahan putih yang dikeluarkan daripada darah itu dikatakan sebagai kolesterol. Tetapi betul ke?

Sebenarnya, apabila darah dikeluarkan daripada saluran darah, satu proses yang dinamakan sebagai ‘Coagulation Cascade’(Pembekuan darah) akan bermula. Ia melibatkan proses yang kompleks seperti penggumpalan platlet, pengumpulan fibrin dan sebagainya sehingga ia menjadi darah yg beku. Proses ini penting untuk mengelakkan pendarahan daripada badan kita.

Begitulah yang berlaku ketika mana ozon terapi berjalan. Ketika darah dikeluarkan dan masuk ke dalam tiub mesin ozon, darah akan membeku membentuk satu gumpalan yang berwarna kuning yang merupakan hasil daripada pembekuan darah

Ia bukan kolesterol tetapi ia adalah darah yang sedang membeku.

Darah tersebut akan dicampurkan dengan satu ubat yang berfungsi untuk mencairkan darah iaitu heparin. Sama seperti di dalam hemodylasis. Apabila ubat ini dimasukkan ke dalam darah, maka darah tidak akan membeku. Lebihan darah yang sudah beku akan ditapis oleh penapis mesin ozone tersebut.

Warna putih yang keluar daripada salur darah merupakan darah yang sedang membeku. Bukan kolesterol

Jadi ozon terapi tidaklah mengeluarkan  toksin mahupun kolesterol daripada mesin tersebut

Ozone therapy menyedut darah daripada saluran darah vena yg mempunyai ‘deoxygenated blood’ (darah yang kurang oksigen). Sebab itu warnanya gelap. Manakala, darah yang berasal daripada arteri pula mempunyai ‘oxygenated blood'(darah yang mempunyai kandungan oksigen yang tinggi). Darah ini akan berwarna merah terang.

Ketika mana darah melalui mesin ozon, ‘deoxygenated blood’ daripada pesakit akan dimasukkan dalam satu ruang dimana gas ozone berserta oksigen akan dicampurkan ke dalam darah. Ini menyebabkan kuantiti oksigen dalam darah tersebut meningkat dan menyebabkan berwarna cerah.

Darah menjadi cerah sebab dimasukkan oksigen dalamnya. Bukan disebabkan toksin dikeluarkan daripada darah

Dalam rawatan Ozone therapy, mereka menggunakan kaedah himpitan pada tiub untuk menggerakkan darah dan kaedah ini boleh sedikit sebanyak pemecahan sel darah merah.

Ketika mana sel darah merah pecah, unsur potassium yang berada di dalam sel darah merah akan keluar. Ini menyebabkan kandungan potassium di dalam darah menjadi tinggi. Apabila kandungan potassium dalam darah meninggkat ia boleh mengganggu denyutan jantung dan boleh menyebabkan jantung berhenti. Ia boleh berakhir dengan kematian

Berbeza di dalam rawatan homeodylasis, ia masih menggunakan kaedah himpitan untuk menggerakkan darah. Tetapi darah tersebut akan masuk ke dalam saluran yang mempunyai dinding separa telap. Ini akan mengeluarkan ion potassium yang berlebihan di dalam darah.

Dan ingin saya beritahu, salah satu rawatan untuk mengurangkan potassium yang tinggi di dalam darah adalah menggunakan Hemodylasis.

Autohemotherapy merupakan salah satu ozon therapy yang telah digunakan dalam masyarakat lebih kurang 40 tahun. Tetapi keberkesanannya masih lagi belum diuji dengan baik. Kesan sampingannya pula tidak dikaji dengan begitu teliti.

Kementerian kesihatan Malaysia ada membuat ‘Review’ berkenaan mesin ini. Mereka ada mendapati beberapa kes yang boleh mendatangkan kesan yang berbahaya kepada pesakit seperti Thromboembolism yang menyebabkan kematian

Kementerian Kesihatan telah membuat pantaun terhadap ozon terapi ini dan memberi kesimpulan bahawa masih tiada lagi bukti kuat bahawa ia berkesan dalam banyak rawatan penyakit dan keselamatannya diragukan. Sumber: Health technology assessment by Ministiry of Health

Ini menyebabkan Ozone therapy masih lagi tidak diterima pakai di dalam bidang perubatan moden. Dalam laporan tersebut juga menyatakan bahawa tiada lagi kajian yang benar-benar meyakinkan berkenaan dengan manfaat Ozone secara klinikal terhadap manusia

Keratan akhbar daripada New Strait Times yang menunjukkan KKM tidak bersetuju dengan perkhidmatan ozon therapy

Pada tahun 2011, satu surat pekeliling daripada Malaysian Medical Council telah dikeluarkan dan melarang penglibatan pegawai perubatan untuk melibatkan diri daripada rawatan ozone therapy.

Tiada lagi pekeliling terbaru berkenaan perkara ini. Maka, arahan itu masih lagi terpakai hingga sekarang

Surat yang dikeluarkan daripada MMC yang melarang keterlibatan pegawai perubatan dalam rawatan ozon terapi.

Heparin merupakan salah satu ubat kategori B di dalam buku formulari ubat KKM. Bermaksud, ubat ini hanya boleh diberikan oleh pegawai perubatan berdaftar sahaja.

Perbuatan pusat Ozone therapy yang tidak mempunyai sebarang pegawai perubatan tetapi masih beroperasi untuk memberi heparin ketika rawatan ozone therapy telah menyalahi arahan yang telah diberikan KKM.

Manakala, perbuatan pegawai perubatan yang masih melakukan rawatan ozone therapy pula telah melanggar pekeliling yang telah dikeluarkan oleh Malaysian Medical Council. Perbuatan ini boleh menyebabkan lesen seseorang pegawai perubatan itu digantung ataupun ditarik balik.

Mengikut garis panduan yang telah dibuat oleh KKM, heparin terletak sebagai ubat dalam kumpulan B iaitu hanya doktor perubatan sahaja yang boleh memberikan ubat tersebut. Sumber: GARIS PANDUAN FORMULARI UBAT KEMENTERIAN KESIHATAN MALAYSIA

Heparin merupakan ubat yang terletak dalam kumpulan B. Sumber: Formulari Ubat Kementerian kesihatan

Di dalam kaedah fiqh ada satu konsep yang dipanggil sebagai Ad dharar Yuzal(Kemudharatan perlu dihapuskan). Bila berhadapan dengan rawatan seperti ini kita kena melihat 2 perkara benda yang mendatangkan mudharat dan juga kebaikkan yang dia dapat daripada menjalani perkara tersebut.

Apabila menjalani rawatan ini sesorang itu mungkin akan mempunyai sistem imun yang lebih kuat dan tisu yang kekurangan oksigen akan mendapat oksigen yang mencukupi. Walaubagaimana pun, perkara tersebut belum lagi dapat dibuktikan dengan kajian yang benar-benar boleh digunapakai.

Tetapi apabila seseorang itu menggunakan rawatan ini, ia boleh mendapat komplikasi sehingga menyebabkan kematian. Sebelum ini ada kes mereka yang terkena serangan sakit jantung ketika mana melakukan rawatan ini.

Oleh itu, Kemudharatannya lebih berat berbanding faedah yang tidak lagi terbukti.

Menjauhi rawatan seperti ini merupakan sesuatu yang lebih baik mengikut kaedah fiqh.

Artikel Mitos yang Lain


Macam mana badan mempertahankan diri daripada Jangkitan Kuman?

Sistem pertahanan(Imun) badan merupakan cara bagaimana badan kita melakukan operasi bagi menghalang jangkitan kuman serta bahan yang tidak sepatutnya berada di dalam badan. Anda akan melihat betapa kompleksnya sistem imun badan ini serta perkara yang berkaitan dengannya.

Kami akan cuba meringkaskan tajuk ini disamping tidak melupakan perkara yang penting. Di dalam perbincangan ini juga kita akan kaitkan bagaimana vaksin bertindak, beberapa jenis penyakit dan juga produk-produk yang ‘overclaimed’ boleh merawat beberapa penyakit.

Setiap hari sebenarnya badan kita terdedah kepada berjuta-juta jenis kuman. Tetapi disebabkan sistem imun badan manusia yang kuat dan cekap, maka ia mampu mengelakkan kita daripada jangkitan kuman tersebut. Perlu diketahui bahawa kuman terdiri daripada pelbagai jenis sebagai contoh kulat(Fungi), bakteria, Virus, Prion dan beberapa jenis lagi.

Terdapat 2 jenis sistem imun di dalam badan kita iaitu1) Sistem pertahanan badan yg wujud secara semula jadi – Innate immunity2) Sistem pertahanan badan yg terbina selepas diserang kuman – Acquired Immunity

Dalam post kali ini kami hanya akan menerangkan berkenaan dgn Innate immunity(sistem imun yg tidak spesifik) dahulu.

Sistem imun ‘Innate’ merupakan sistem pertahanan badan yang tidak spesifik. Iaitu bermaksud ia melindungi badan daripada semua jenis kuman samada daripada bakteria, virus mahupun kulat. Ia tidak spesifik kepada satu-satu jenis kuman. Ia juga merupakan ‘first line defense’ untuk sistem imun badan.

Lupa untuk saya beritahu bahawa ‘Innate’ membawa maksud semula jadi. Oleh itu, pertahanan ini sudah ada secara semula jadi sejak daripada lahir.

Sistem pertahanan badan ‘Innate’ terbahagi kepada 2 jenis iaitu:

1) Halangan daripada segi fizikal(Physical Barrier) ataupun external defense(pertahanan luar)

ia terdiri daripada kulit, asid perut, sebum yang terhasil daripada kulit, bendalir yg terhasil daripada saluran pernafasan dan banyak lagi. Kesemua daripada perkara yang saya katakan itu akan menghalang semua jenis kuman daripada menjangkiti seseorang manusia ataupun masuk ke dalam badan. Ia tidak spesifik kepada satu jenis kuman sahaja.

Untuk lebih senang, kita ibaratkan badan kita seperti sebuah istana yang dikelilingi oleh tembok yang tinggi. Disebelah bawah tembok itu pula adanya parit yg dipenuhi dgn air. Di dalam air itu pula adanya buaya yang akan memakan sesiapa sahaja yg cuba untuk memanjat tembok tersebut. Senang cerita kesemua jenis musuh akan susah utk memasuki istana tersebut. Baik daripada kereta kudanya, pemanahnya, pahlawannya dan juga pengintipnya. Semua akan dihalang daripada memasuki istana tersebut. Begitulah keadaannya bagi Innate immunity jenis physical barrier. Mereka akan menggunakan halangan fizikal untuk melindungi badan daripada jangkitan kuman.

Sebagai contohnya kulit. Kuman tidak dapat menembusi kulit ini kerana lapisan kulit paling luar merupakan sel mati yang tersusun rapi. Sehingga mana air sendiri tidak telap kepadanya(Kalis air).

Manakala kalenjar sebum pula menghasilkan sebum yang bersifat asid dan menyebabkan sesetengah kuman tidak mampu membiak. Saluran pernafasan pula mempunyai bendalir mukus dan juga cilia.

Mukus berfungsi untuk memerangkap kuman yang memasuki saluran pernafasan. Manakala cilia pula merupakan bulu yang terdapat dalam saluran pernafasan yang berfungsi untuk menolak bendalir mukus keluar agar jangkitan kuman tidak berlaku.

Tidak lupa asid di dalam perut juga merupakan salah satu physical barrier yang membantu dalam sistem pertahanan badan. pH yang rendah di dalam perut membunuh kuman yang masuk. Semua perkara diatas merupakan halangan fizikal yang perlu dilalui oleh kuman sebelum ia dapat menjangkiti badan.

2) Internal Defense(pertahanan dalaman)

Apabila kuman telah melepasi pertahanan luar, maka pertahanan dalaman akan bertindak. Pada peringkat ini, salah satu jenis sel darah putih iaitu macrophage akan menelan kuman yang memasuki badan.

Bukan itu sahaja, sel macrophage itu juga akan merembeskan bahan yang dipanggil sebagai ‘Inflammatory markers'(bahan yang menyebabkan keradangan). Bahan inilah yang akan bertindak seolah-olah seperti SIREN yang akan memanggil sel darah putih yang lain untuk berkumpul di tempat yang terlibat agar kuman disitu dapat dihapuskan.

Bukan itu sahaja, ‘Inflammatory markers’ juga akan mengubahsuai takat suhu normal yang telah ditetapkan oleh hypothalamus di otak. Ini menyebabkan suhu badan meningkat daripada yang sepatutnya dan menyebabkan demam. Demam pula ada berapa fungsinya iaitu ia akan menyebabkan peningkatan jumlah sel darah putih di dalam badan supaya dapat melawan jangkitan kuman yang sedang berlaku. Bukan itu sahaja, peningkatan suhu juga akan merencat pembiakkan kuman di dalam badan.

Keradangan berserta demam yang berlaku disebabkan sel macrophage inilah yang dipanggil sebagai Internal Defense dan ia masih lagi berada di dalam ‘Innate’ immunity kerana sel macrophage ini masih lagi bertindak secara tidak spesifik. Semua jenis kuman habis dimakan oleh sel tersebut

***Macrophage membawa maksud Macro= besar dan phage=makan. Di dalam badan manusia Sel macrophage merupakan sel darah putih yang besar dan berfungsi untuk memakan kuman.

Pada post yang seterusnya kita akan menceritakan Acquired Immunity. Iaitu sistem imun yang akan bertindak secara spesifik kepada sesiatu jenis kuman.

Sumber Gambar:1) https://i.ytimg.com/vi/EghIe1k14S8/maxresdefault.jpg2) http://www.austincc.edu/apreview/NursingPics/ImmunoPics/Picture2.jpg3) https://selfhacked.com/wp-content/uploads/2016/04/Natural_Killer_Cells.jpg


Lebam. Kena letak ais ataupun letak minyak panas?

Pernah jatuh tak?Pernah terseliuh tak?Sampai kaki lebam.

Ada yang letak ais dan ada juga yang tuam dengan tuala panas ataupun minyak panas. Mana satu yang betul?

Lebam ketika terseliuh ataupun terjatuh adalah disebabkan saluran darah ataupun kapilari yang pecah pada bahagian yang terbabit. Sebagai contoh jika kita jatuh, tangan terkena batu dan lebam. Maksudnya, saluran darah pada bahagian tangan tersebut telah pecah dan menyebabkan darah masuk dan berkumpul dalam tisu yang terlibat. Ini menyebabkan kawasan tersebut menjadi lebam/bengkak.

Cara untuk mengurangkan lebam pada bahagian yang terlibat adalah dengan beberapa cara. Perlu diingatkan bahawa cara ini digunakan apabila berhadapan dengan ‘soft tissue injury’ dan ianya mampu mengurangkan sedikit sebanyak perjalanan darah ke bahagian badan yang terlibat

1) Rest(rehat)Maksud ‘Rest’ di sini adalah tidak menggunakan anggota badan yang terlibat dengan kecederaan tersebut. Ini kerana pergerakkan anggota yang terlibat akan menambah pergerakkan darah ke kawasan tersebut. Ia bole menyebabkan bengkak semakin bertambah

2) IceGunakan Ais dan letakkan pada bahagian yang bengkak. Suhu ais yang sejuk akan menyebabkan saluran darah mengecut. Ini mengurangkan lagi pergerakkan darah kepada anggota badan yang cedera itu. Maka, bengkak yang terhasil tidak terlalu teruk.

Ice yang diletakkan pada anggota yang cedera

3) Compression(Tekanan)Gunakan ais tadi dan tekankan pada bahagian yang bengkak. Tekanan pada bahagian yang cedera juga akan menyempitkan saluran darah. Sama seperti kalau kita tekan getah paip, ia akan merencatkan pergerakkan darah ke tempat yang kita tekan

4) Elevation(Tinggikan)Anggota badan itu perlu ditinggikan sedikit daripada aras badan. Ianya juga bertujuan untuk mengurangkan perjalanan darah ke kawasan yang terlibat.Ini merupakan mneumonic yang selalu digunakan untuk merawat pesakit yang baru sahaja mengalami kecederaan tisu ataupun otot. Iaitu RICE.

Bagaimana pula kalau Tuam dengan tuala panas atau guna minyak panas?

Tuala panas atau minyak panas akan mengembangkan saluran darah. Ini menyebabkan darah lebih banyak ke kawasan tersebut dan bengkak menjadi semakin teruk. Sebab tu penggunaan tuala panas adalah sesuatu yang tidak digalakkan apabila jadinya kecederaan seperti ini.

Tetapi setelah beberapa hari, darah sudah membeku. Tuala panas boleh membantu untuk meningkatkan pengaliran darah ke tempat yang cedera supaya ia cepat sembuh. Tetapi ia diguna selepas 2 ke 3 hari. Bukan ketika mana lebam baru sahaja berlaku


Geohazard – Bahaya di sekeliling kita

Kes tanah runtuh dan jatuhan batuan bukanlah sesuatu yang asing. Namun, sejak kebelakangan ini, frekuensi kes-kes ini semakin meningkat khususnya ketika musim tengkujuh dan sebagai contoh, tanah runtuh yang berlaku di Teluk Bahang, Pulau Pinang baru-baru ini [1] seperti gambar di bawah. Pembangunan di kawasan tanah tinggi yang semakin pesat mendedahkan kita kepada bahaya bencana alam ini yang berkait rapat dengan faktor geologi dan membawa kepada apa yang dikenali sebagai geobahaya atau geohazard.

Secara literalnya, geohazard merupakan bahaya yang terhasil oleh aktiviti bumi [2]. Walau bagaimanapun terdapat sedikit kekeliruan dalam penterjemahannya kepada Bahasa Melayu kerana para penyelidik menggunakan dua terma berbeza iaitu geobahaya dan geobencana [3] tetapi apa yang penting di sini adalah mereka sependapat bahawa ancaman dan bencana akibat proses bumi merupakan satu aspek yang perlu diberi perhatian di Malaysia. Antara contoh bahaya yang terhasil adalah seperti gempa bumi, tsunami, gunung berapi, tanah runtuh dan sebagainya. Namun, kedudukan Malaysia di kawasan yang stabil daripada sebarang aktiviti tektonik secara amnya mengurangkan kemungkinan ancaman gempa bumi dan gunung berapi walaupun terdapat beberapa kes terpencil seperti gempa di Sabah pada tahun 2015. Justeru, ancaman geohazard di Malaysia ini lebih tertumpu kepada kes-kes tanah runtuh dan juga jatuhan batuan. Banjir juga merupakan sebahagian daripada geohazard yang berlaku.

Gambar di atas menunjukkan perumahan di Cheras yang dibuat hampir dengan cerun batuan. Hazard yang wujud di sini ialah jatuhan batuan yang berpotensi menghempap kereta yang diletakkan di kaki cerun. Cerun berkenaan sudah pun dipasang jaring untuk menahan sebarang objek yang jatuh sebagai langkah pencegahan.

Apakah contoh kes yang berkait rapat dengan geohazard di Malaysia?

Kes yang terkenal di Malaysia ialah runtuhnya apartment Highland Towers pada Disember 1993 yang menyebabkan kematian 48 orang. Jadi, apakah kaitannya dengan geohazard? Sebenarnya, penyebab runtuhnya apartment berkenaan bukannya disebabkan oleh kegagalan struktur bangunan sahaja, tetapi pergerakan tanah (tanah runtuh) di dasar bangunan berkenaan melemahkan struktur asasnya dan membawa kepada kegagalan. Pergerakan tanah ini berlaku kerana terdapat aliran air bawah tanah yang melemahkan jasad bumi di kawasan berkenaan [4].

Kes lain yang popular ialah runtuhan batuan di lebuhraya NKVE di Bukit Lanjan pada tahun 2003. Walaupun runtuhan berkenaan berlaku pada skala besar di kawasan yang berisiko (lebuhraya), tiada kematian direkodkan. Runtuhan batuan tersebut disebabkan oleh retakan pada jasad batuan tersebut.

Di manakah kawasan yang berisiko tinggi menerima kesan geohazard?

Seperti yang disebut terlebih dahulu, geohazard di Malaysia lebih tertumpu kepada ancaman tanah runtuh walaupun ancaman lain tidak seharusnya dipandang sepi. Justeru, kawasan yang berisiko tinggi ini kebiasannya terdiri daripada bentuk muka bumi yang mencabar dalam aspek kejuruteraan iaitu di kawasan perbukitan dengan cerun-cerun curam yang berpotensi besar untuk gagal. Sebagai contoh, Cameron Highlands (Pahang), Kundasang (Sabah) dan juga Bukit Antarabangsa ( yang ini admin pelik kenapa orang berebut nak bina rumah di sini – mahal pulak tu – sedangkan sudah banyak kali kes runtuhan yang melibatkan kehilangan nyawa).

Banjir sebagai geohazard pula memberi ancaman kepada penduduk di kawasan altitud rendah. Banjir kebiasaannya disebabkan oleh alam (hujan) tetapi akibatnya boleh menjadi lebih teruk dengan pengaruh aktiviti manusia. Pembangunan yang tidak dilakukan dengan perancangan teliti membawa kepada banjir kilat seperti di Kuala Lumpur dan juga Pulau Pinang. Pembalakan yang tidak terkawal di kawasan tadahan air membawa kepada hakisan tanah dan sekaligus menyebabkan banjir besar di Kelantan pada hujung 2014 [5].

Bagaimanakah kita menangani ancaman geohazard?

Pembangunan di kawasan-kawasan berisiko kebiasaannya memerlukan kajian risiko terlebih dahulu untuk mengenal pasti ancaman yang wujud. Jabatan Mineral dan Geosains (JMG) telah mengeluarkan beberapa panduan untuk membuat pemetaan ancaman geohazard ini. Construction Suitability Map (CSM) juga diperlukan untuk menentukan kesesuaian sesebuah kawasan itu dibangunkan dengan mengambil kira faktor persekitaran. Sekiranya ancaman seperti jatuhan batuan dan runtuhan wujud, langkah-langkah pencegahan dan penstabilan perlu diambil untuk mengelakkan kecelakaan di masa hadapan.

Ketika tuan-tuan dan puan-puan ingin membeli hartanah, selidik dahulu kawasan di sekitarnya. Kebanyakan kes yang melibatkan geohazard ini melibatkan kawasan yang telah diketahui risikonya tetapi kebiasaannya tidak disebut oleh pemaju untuk menjamin kepercayaan pembeli. Jangan apabila kecelakaan sudah terjadi barulah kita menyesal tak sudah. Diharap artikel ini mampu memberi input berguna kepada para pembaca sekalian untuk lebih peka berkenaan bahaya yang wujud di sekeliling anda

[1] Teluk bahang landslide roads be closed week-121839 – Astro Awani

[3] Hamzah, H., Sarah, A., Tajul A.J., & Khairul, A. 2015. Tanah runtuh di Malaysia: “geobencana” atau “geobahaya”. Jurnal Teknologi. 77 (1): 229-235

[5] Pembalakan Haram Punca Banjir di Kelantan – Astro Awani


Terapi Rendaman Kaki Ion. Adakah ianya suatu scam?

Saya sebelum ini banyak kali terserampak dengan mereka yang melakukan terapi ini di uptown, downtown, pasar-pasar dan beberapa tempat lagi. Dimana kaki mereka direndamkan di dalam satu bekas yang berisi dengan air. Disamping itu, ada satu alat lain yang dimasukkan ke dalam bekas tersebut. Dikatakan alat inilah yang akan mengeluarkan segala toksin daripada kaki.

Setelah beberapa minit, warna air tersebut akan menjadi keruh dan berubah kepada warna coklat. Jika dibiarkan semakin lama, warna air tersebut akan menjadi lebih pekat dan berkeladak. Orang yang menyediakan rawatan tersebut mesti akan berkata, inilah toxin yang keluar daripada badan pelanggan.

1. Tetapi sejauh mana kebenaran perkara ini?

Dalam mata pelajaran kimia tingkatan 4 kalau tak silap saya ada mengajarkan tentang satu proses kimia yang dinamakan sebagai ELEKTROLISIS.

Elektrolisis ini dedifinasikan sebagai satu teknik yang menggunakan arus elektrik utk menghasilkan satu tindak balas kimia

Saya ingin memperkatakan bahawa rawatan tersebut hanya menggunakan proses elektrolisis supaya tindak balas kimia dapat berlaku dan akan menyebabkan warna air bertukar warna. Ketika mana arus elektrik dibuka, besi pada bahagian cathode akan dioksidakan menjadi ferum 3+. Ion ferum 3+ inikah yang membentuk warna karat besi dan warna inilah yang mengotorkan air tersebut

Ianya langsung tidak akan mengeluarkan toxin daripada dalam badan. MESIN TERSEBUT HANYA MENJALANKAN PROSES ELEKTROLISIS.

2. Kajian berkenaan mesin ini

Satu kajian telah dilakukan menggunakan mesin rendaman kaki brand Ion Cleanse. Ini merupakan salah satu jenis mesin rendaman kaki yang terkenal diluar negara. Dalam Kajian Deborah et al 2011 mendapati tiada element toksik yang dikeluarkan daripada kaki para perserta ketika mana mesin itu berfungsi. Malah tiada langsung kajian yang menunjukkan kesihatan pesakit semakin bagus selepas menggunakan mesin tersebut

Pernyataan yang menyatakan adanya toksik yang boleh dikeluarkan daripada kaki ketika mana mesin itu berfungsi hanyalah helah semata-mata.

3. Anda pun boleh melakukan proses elektrolisis ini dirumah. Prosedurnya adalah

1) Ambil 2 batang rod besi2) Sambungkan rod besi ini kepada bateri3) Rendamkan kedua2 rod besi itu ke dalam satu bekas air. Bekas air kecik pun jadi4) Larutkan sedikit garam ke dalam air supaya arus elektrik dapat bergerak dgn lebih senang.

Keputusannya, air tetap akan menjadi keruh dan berubah kepada warna coklat. Ini disebabkan rod besi pada bahagian cathode akan dioksidakan menjadi ion ferum 3+ yang berwarna coklat. Ion ferum 3+ inilah yang akan menukarkan air menjadi warna coklat sama seperti coklat pada besi yang berkarat.

Seperti yang saya katakan sebelum ini, rawatan ini hanyalah salah satu proses kimia yang mana ia disalahgunakan oleh orang lain untuk menipu masyarakat. Harap kita tidak lagi ditipu oleh rawatan sebegini.

Objective Assessment of an Ionic Footbath (IonCleanse): Testing Its Ability to Remove Potentially Toxic Elements from the Body. Deborah A. Kennedy,Kieran Cooley, Thomas R. Einarson, and Dugald Seely. J Environ Public Health. 2012; 2012: 258968. Published online 2011 Nov 29. doi:  10.1155/2012/258968. https://www.ncbi.nlm.nih.gov/pmc/articles/PMC3228292/


Ubat Selsema bagi budak 2 tahun ke bawah. Bahaya ataupun tidak??

Selsema merupakan keadaan yang selalu dialami oleh kanak-kanak. Ini kerana pada ketika itu, kanak-kanak masih lagi belum terdedah dengan kuman di luar sana. Apabila dia demam, batuk dan selsema bermaksud badan tengah membina immunisasi terhadap kuman tersebut.

Kebanyakkan penyebab selsema pula adalah disebabkan jangkitan virus biasa dan sepatutnya ibubapa tidak perlu risau dan tidak perlu memberi sebarang ubat ubatan terutamanya yang berumur kurang daripada 2 tahun. Ini disebabkan kebanyakkan ubat selsema yang diberikan menyebabkan pesakit mengantuk dan tidur.

Tetapi berlainan pula apabila diberi pada kanak-kanak yang berusia dua tahun ke bawah. Ianya boleh menyebabkan bayi berhenti bernafas(APNEA)

BAYI BERHENTI BERNAFAS SELEPAS MENGAMBIL UBAT SELSEMA

Suatu hari ketika saya bertugas, datang seorang bapa ke ‘red zone’ membawa anaknya yang sudah terkulai layu. Waktu itu kelihatan kanak-kanak yang berusia 7 bulan itu sekejap bernafas dan sekejap berhenti bernafas sehingga 30 saat lamanya. Ketika dia berhenti bernafas, kelihatan muka kanak-kanak itu bertukar sedikit demi sedikit kebiru-biruan.

Ini disebabkan oksigen dalam badan berkurangan dan karbon dioksida menjadi semakin tinggi menyebabkan darah yang warna merah cerah bertukar menjadi sedikit gelap. Warna darah yang gelap disebabkan membawa karbon dioksida itu diterjemahkan pada muka bayi yang berwarna kebiruan. Kami pun memberikan bantuan pernafasan kepada bayi itu tadi supaya kandungan oksigen dalam badannya meningkat.

Kawan saya Dr Azril pun bertanyakan beberapa soalan untuk mengetahui apa sebenarnya yang terjadi. Bapa itu pun menceritakan yang anaknya sudah 2 hari selsema dan dia telah pergi ke klinik pada hari itu untuk mendapatkan ubat selsema.

Doktor locum yang bertugas disitu memberikan satu jenis ubat untuk diberikan pada anaknya. Dr Azril pun meminta nama ubat itu. Bapa itu tak ingat nama ubat tetapi ada menangkap gambar botol ubat itu. Dr Azril pun melihat gambar itu dan mendapati ubat yang diberikan adalah CHLORPINERAMINE. Ini merupakan salah satu ubat selsema dibawah kumpulan anti histamine yang selalu diberikan kepada orang ramai. Tetapi ianya suatu larangan untuk diberikan kepada kanak-kanak dibawah umur dua tahun.

IV line(saluran tiub) dimasukkan ke dalam salur darah bayi itu untuk mengambil sedikit sample darah. Disebabkan bayi tersebut tidak boleh bernafas dengan sendirinya, tiub pernafasan perlu dimasukkan ke dalam saluran pernafasan agar bantuan pernafasan dapat diberikan menerusi ‘ventilation mechine’. Prosedur ini dinamakan sebagai ‘intubation’.

Keputusan full blood count menunjukkan bayi berkemungkinan tidak mempunyai sebarang jangkitan kuman yang serius. Begitu juga X-ray, ianya adalah normal. Satu ujian darah untuk mengesan tahap chlorphineramine iaitu ubat selsema yang diambil oleh bayi tersebut dihantar ke makmal. Sambil menunggu keputusan tersebut, kanak-kanak itu diadmitkan dalam ICU untuk rawatan yang selanjutnya. Semasa di dalam ICU, keputusan darah menunjukkan tahap Chlorphineramine yang berada dalam darah bayi sedikit tinggi daripada tahap normal.

Daripada keputusan darah itu, pakar menyatakan diagnosis pesakit tersebut sebagai RESPIRATORY DEPRESSION SEC TO ANTI HISTAMINE(CHLORPHINERAMINE). Pendek kata kanak-kanak itu berhenti bernafas disebabkan ubat selsema yang diambilnya.

Chlorpheniramine merupakan salah satu ubat dibawah kumpulan anti histamine. Ketika mana jangkitan kuman berlaku pada bahagian dalam hidung, sel darah putih pun akan berkumpul di tempat tersebut dan merembeskan satu compound bernama histamine.

Histamine inilah yang akan mengembangkan saluran darah supaya sel darah putih dapat lebih banyak pergi ke tempat yang ada jangkitan kuman. Disamping itu, perkembangan saluran darah ini juga akan menyebabkan lagi banyak rembesan mucous yang berlaku dan akhirnya selsema pun berlaku.

Ubat antihistamine pula akan blok fungsi histamine supaya saluran darah tidak berkembang dan penghasilan mucous akan menjadi berkurangan. Tetapi salah satu kelemahan anti histamine yang terdahulu(1st generation antihistamine) , ia boleh merentasi ‘blood brain barrier’ dan mengganggu sistem histamine dalam otak.

Akhirnya akan menyebabkan orang yang mengambilnya mengantuk dan chlorphineramine merupakan salah satu first generation anti histamine.

Cuba bayangkan bila ubat ini diberi pada kanak-kanak pula. Sudah tentu ianya akan mengganggu pusat pernafasan yang berada di dalam otak. Ini boleh menyebabkan kanak-kanak itu berhenti bernafas dengan sendirinya dan inilah yang berlaku pada kanak-kanak yang malang itu.


Bumi Mendatar vs Bumi Sfera – Bahagian 3

Kerana masih ada yang keliru, maka admin tulis kembali tentang perdebatan ini. Jika posting lalu lebih menyentuh tentang hujah untuk melawan teori bumi datar ini secara direct, posting ini lebih menyentuh aspek sejarah bagi memberi sedikit pencerahan tentang perdebatan ini. Bagi yang ingin merujuk kepada bahagian-bahagian terdahulu, boleh melayari link di bawah

Sebenarnya apabila golongan yang mendakwa bumi ini mendatar kembali mendapat momentum dengan wujudnya media sosial bagi menyebarkan dakyah mereka. Jadi sudah menjadi seolah olah ‘battleground’ untuk berhujah dengan golongan ini. Namun, satu perkara penting dalam berhujah dengan mereka adalah kecenderungan mereka untuk menganggap bukti seperti gambar satelit adalah ‘hoax’ dan konspirasi yahudi semata-mata. Jangan terkejut jika menjumpai mereka yang menyatakan bahawa misi angkasawan negara ke ISS itu pun penipuan! Berilah sebanyak mana pun bukti, jika mind set mereka ingin menolak dan tidak membuka minda, maka kita sedang membazirkan air liur sahaja.

Permulaan teori kesferaan bumi

Teori ini mula disebut dalam tamadun Yunani oleh beberapa ahli falsafah seperti Eratosthenes dan Ptolemy. Antara hujah yang dikemukakan adalah walaupun laut yang terbentang luas itu kelihatan rata, kapal yang mendekati pelabuhan dilihat muncul dari bawah horizon menandakan bahawa permukaan bumi ini sedikit melengkung. Selain itu, antara hujah lain ialah kedudukan matahari pada waktu sama di bandar lain (eg: Syene dan Alexandria) adalah berbeza, dan hal ini dijelaskan dengan kedudukan bandar yang berbeza pada satu permukaan sfera. Hasil kerja dari tamadun Yunani ini menjadi asas kepada perkembangan ilmuwan Islam.

Adakah tamadun Islam menolak kesferaan bumi selama ini?

Sebenarnya, antara punca kegemilangan ilmuwan Islam dalam bidang astronomi dan geografi ketika zaman Abbasiyah adalah kerana dunia Islam ketika itu sudah pun memegang falsafah bumi itu sfera. Hal ini berbeza dengan suasana di Eropah di zaman gelap yang masih terkongkong dengan gereja hingga membawa kepada hukuman untuk Galileo. Sebaliknya, al-Biruni pula sudah mengira radius bumi dengan menggunakan peralatan terhad ketika itu. Malah, pengiraan beliau hanya berbeza 16.8 km sahaja berbanding purata yang dikira menggunakan peralatan canggih hari ini!

Al-Khawarizmi pula sudah menerbitkan beberapa penulisan yang berkait rapat dengan falsafah kesferaan bumi di bawah pemerintahan khalifah al-Ma’mun. Antaranya ialah Kitāb Ṣūrat al-Arḍ yang menerangkan geografi menggunakan koordinat latitud dan longitud yang dikira berdasarkan kesferaan bumi. Falsafah ini juga digunakan dalam menyelesaikan isu arah qiblat. Selain itu, banyak lagi ilmuwan Islam ketika zaman kegemilangan seperti al-Marwazi, al-Battani dan sebagainya yang menulis tentang kesferaan bumi ini. Adakah dengan ‘kajian’ anda selama sejam di Google menidakkan penemuan tokoh-tokoh Islam ini?

Di dalam al-quran ada menyebut dalam surah an-Naziat 79:30;

وَالْأَرْضَ بَعْدَ ذَٰلِكَ دَحَاهَا

“dan bumi sesudah itu dihamparkan-Nya”

dan dalam ayat ini, perkataan “dahaahaa” itu diterima ramai ulama juga sebagai bentuk telur burung unta. Dalam konteks ini, bumi bukanlah sfera sempurna, sebaliknya membujur sedikit di garis khatulistiwa.

Penerimaan teori bumi sfera

Seperti yang dimaklumkan pada perenggan yang sebelumnya, tamadun Islam ketika zaman kegemilangannya sudah pun menerima teori kesferaan bumi dengan pembuktian oleh cendekiawan Islam. Berbeza di Eropah yang ketika itu berada dalam zaman gelap, tamadun Islam menikmati kemajuan teknologi yang pesat. Di Eropah ketika itu, pertembungan berlaku apabila pihak gereja berkeras bahawa bumi itu mendatar atas alasan agama. Harus diingat bahawa ketika itu, teori bumi datar moden yang disebarkan pada hari ini masih belum muncul – teori ini hanya muncul pada hujung abad ke-19. Antara mangsa hukuman oleh pihak gereja ialah Galilieo Galilei

Pembuktian bumi itu sfera

Pembuktian bumi ini sfera melalui jalan laut dilakukan oleh kerajaan Sepanyol dan Portugal ketika era Renaissance baru bermula. Tidak dapat dinafikan, tanpa penemuan tamadun Islam, usaha tamadun Eropah ini tidak mungkin berjaya. Pelayaran Cristopher Columbus yang menemukan benua Amerika sebenarnya dibuat atas niat untuk mengelilingi dunia. Justeru apabila menemui benua Amerika, beliau menyangka itu adalah India. Lalu lahirkan terma ‘red Indian’ untuk orang asli di Amerika. Akhirnya Ferdinand Magellan berjaya mengelilingi dunia. Tanpa disangka, orang Melayu iaitu Awang Sulung (Enrique of Malacca) juga menjadi kru di atas pelayaran tersebut. Sia-sia lah usaha kemajuan tamadun terdahulu termasuklah pelayar dari Melaka ini jika susah payah mereka dinafikan oleh manusia yang duduk di atas sofa sambil menghadap telefon.

Walau bagaimanapun, berkat kemajuan teknologi pada hari ini seperti satelit dan teknologi penderiaan jauh, bumi berbentuk sfera ini bukan lagi teori sahaja, sebaliknya menjadi fakta. Angkasawan di angkasa lepas pun sudah melihat bentuk bumi dengan mata kasar mereka sendiri. Oleh sebab itu, bagi menegakkan benang basah mereka, pengikut teori bumi datar ini sanggup mengatakan ekspedisi ke angkasa lepas ini semua tipu helah Barat. Kesian Sheikh Muszaphar Shukor penat-penat jalani latihan.

Penjelasan teori bumi sfera ini bukanlah sesuatu yang baru. Malah dalam Islam sendiri sudah bergelumang dalam mencari jawapan ini lebih seribu tahun dahulu. Mereka yang menulis tentang teori ini bukanlah calang-calang orangnya seperti al-Khawarizmi dan al-Biruni. International Flat Earth Society pula hanya muncul pada 1956 membawa dakyah teori bumi datar moden.

Dalam hujah mereka, bulan dan matahari hanya 52km! – jarak KL ke Seremban (memang tak masuk akal). Walaupun hujah mereka kelihatan mengarut, tetapi harus diingat bahawa golongan fanatik ini selalunya menutup minda mereka serapatnya. Justeru, adalah tugas kita untuk mendidik generasi muda hari ini tentang fakta sains ini walaupun kelihatan remeh sebelum mereka turut terpengaruh.


Betul Ke Produk Apple Stem Cell Bagus untuk Kesihatan dan Kulit?

Penggunaan stem cell merupakan suatu teknologi yang sangat berguna di masa kini dan masa hadapan. Ianya telah dibuktikan mampu merawat penyakit thalasemia dan juga beberapa jenis penyakit kanser darah. Malah pada masa hadapan, ianya dikatakan boleh membantu dengan lebih banyak lagi dalam penyembuhan sesuatu penyakit

Stem cell merupakan sel asas yang belum diubahsuai menjadi sel-sel yang spesifik seperti sel otot, sel lemak dan sebagainya. Contoh stem cell adalah sel yang baru sahaja terhasil selepas persenyawaan diantara ovum dan sperma. Sel seperti ini mampu berubah menjadi sel otot, sel otak, sel jantung dan sebagainya. Jika kita mampu mengawal pembahagian stem cell dan juga pengubahsuainnya, maka kita mungkin mampu menghasilkan sesuatu organ ataupun yang berfungsi sepertinya

Oleh kerana itu, kajian yang intensif dilakukan pada stem cell ini agar ia mampu membantu manusia terutamanya dalam bidang perubatan pada masa hadapan

Cuba bayangkan jika daripada stem cell sahaja kita mampu menghasilkan jantung manusia, sudah tentu ianya mampu merawat pesakit yang mempunyai masalah jantung.

Jika kita mampu menghasilkan sel beta yang sama seperti dalam pankreas, mungkin kita juga mampu merawat penyakit kencing manis

Dan pelbagai lagi potensi yang kita boleh dapat dengan mengkaji perkara ini

Sudah menjadi trend sekarang dimana ramai daripada kaum wanita menggunakan produk stem cell utk mencantikkan kulit. Tetapi adakah kita tahu bahawa produk yang dikatakan mempunyai stem cell itu hanyalah retorik semata-mata. Pendek kata, tiada langsung stem cell yang benar-benar wujud dalam produk mereka.

Jika kita lihat pada packaging produk mereka, selalunya ia wujud dalam 2 bentuk iaitu sama ada dalam krim ataupun dalam bentuk serbuk yang dikeringkan. Kita semua sedia maklum setiap sel perlu berada pada suhu dan keadaan yang sesuai untuk terus hidup. Begitu juga stem cell. Packaging yang berbentuk serbuk yang dikeringkan mahupun dalam bentuk krim akan membunuh stem cell itu serta merta.

Bila sesuatu sel dikeringkan ia akan menyebabkan kandungan air di dalam sel semakin kurang dan metabolisma di dalam sel tidak dapat berjalan seperti biasa. Akhirnya, sel kekeringan dan mati. Perlu diketahui bahawa majority komposisi sesuatu sel adalah air. Air tiada, maka sel pun mati.Stem sell dalam bentuk krim yang tertutup pula akan menyebabkan sel kekurangan oksigen. Bila kekurangan oksigen, metabolisma pun tidak akan berlaku dan sel akan mati. Bukan itu sahaja, krim juga selalumya bersifat hypertonic dan ini akan menyebabkan air diserap keluar drpd sel. Seperti yang saya kata di atas, jika air tiada sel akan mati.

Yang anda guna itu mungkin hasil terakhir stem cell yang telah mati dan ia tidak mendatangkan manfaat pada kulit pun

Perkara ini menjadi semakin tidak masuk akal apabila ada yang menggunakan stem cell drpd epal(tumbuhan) untuk digunakan pada manusia.

Penggunaan stem cell daripada tumbuh-tumbuhan tidaklah mampu menyebabkan kulit manusia menjadi semakin cantik. Ini kerana stem cell drpd tumbuhan mempunyai genetik yang sangat berbeza drpd manusia. Ia tidak akan membantu sel-sel kulit untuk menghasilkan kulit yang baik.

Kesimpulan kami, tiada pun stem cell daripada epal yang boleh memberi kesan yang efektif kepada kulit kita

Artikel Mitos yang Lain


Merungkai mitos: Betul ke ada diet ikut jenis darah?

Post ini tersebar di media sosial terutamanya di dalam facebook. Berkenaan dengan diet mengikut jenis darah. Dalam post tersebut ada menyatakan orang yang darah jenis O mempunyai darah yang lebih berasid drpd orang yg mempunyai jenis darah yang lain.

Post yang viral di media sosial

Ada beberapa perkara yang kami ingin perbetulkan

1) Keasidan ataupun nilai pH dalam darah tidak bergantung dengan jenis darah. Ini kerana jenis darah seperti O, A, B dan juga AB digunakan dalam mengenal pasti jenis darah yg sesuai ketika mana pemindahan darah dilakukan sahaja.

Kerana jika darah yg digunakan itu salah, maka blood transfusion reaction akan berlaku dan ia boleh mengancam nyawa pesakit. Sejarah penemuan jenis darah ABO ini dijumpai ketika mana kajian berkenaan pemindahan darah dilakukan. Ia langsung tidak mempunyai kaitan dengan pemakanan.

Sebagai tambahan, tiada sebarang journal ataupun kajian yg betul-betul boleh diterima pakai untuk mengatakan adanya kaitan diet dan juga jenis darah

Tiada kajian yang menunjukkan kebaikkan diet mengikut kumpulan darah

2) Nilai pH dalam darah darah dikawal rapi oleh sistem badan. Ia terletak diantara pH 7.35-7.45. Jika pH tersebut kurang ataupun terlebih drpd julat itu, sistem badan akan sedaya upaya mengekalkannya pada pH itu. Ini kerana enzim, hormone, struktur sel dan sebagainya memerlukan pH yang sesuai untuk menjalankan prosesnya secara normal. Jika pH berubah, ia akan mengganggu struktur kompoun tersebut dan menyebabkan ia tidak boleh menjalankan fungsinya.

Organ-organ utama utk kawalan pH dalam darah adalah buah pinggang dan juga paru-paru.

Buah pinggang dan paru-paru merupakan salah satu organ yang mengawal pH dalam darah

Walaubagaimanapun, ada tempat-tempat dalam badan yg mempunyai pH yg berlainan. Seperti di dalam perut, pH nya boleh menjadi serendah 3(bersifat asid). Ia bertujuan untuk membunuh bakteria yg masuk ke dalam perut dan juga untuk mengaktifkan enzim-enzim yg dirembeskan ke dalam perut. Tetapi di dalam usus kecil pula, ia mempunyai pH yg tinggi(bersifat alkali) yg juga bertujuan untuk mengaktifkan enzim di dalam usus tersebut supaya proses pencernaan dpt dilakukan

3) Kopi tidak bersifat asid. Anda sendiri boleh uji dengan menggunakan kertas pH untuk melihat samada ia asid ataupun tidak.

Tetapi perlu diketahui kafein di dalam kopi boleh menyebabkan keasidan di dalam perut bertambah. Ini kerana caffein boleh meningkatkan penghasilan hormon gastrin di dalam perut.

Hormon gastrin pula berfungsi untuk merembeskan asid hydrochloric ke dalam perut. Disebabkan asid semakin meningkat di dalam perut ia boleh menyebabkan masalah yang orang melayu selalu sebut sebagai angin ataupun gastrik. Istilah yg tepatnya adalah gastritis

Akan tetapi punca gastrik yang paling utama adalah jangkitan bakteria yg bernama Helicobacter Pylori. Bakteria ini akan merosakkan lapisan sel yg melindungi perut daripada hakisan asid. Lapisan sel itu berfungsi utk menghasilkan mukus(bendalir) yg digunakan untuk melindungi dinding perut. Disebabkan lapisan itu rosak, maka asid yg terhasil akan menghakis dan menyebabkan keradangan pada dinding perut.

4) Tiada kajian yg menunjukkan adanya kaitan di antara diet permakanan dengan jenis darah yg kita miliki.

Jika anda mempunyai darah jenis O dan anda nak minum kopi, silakan. Tiada masalah. Tetapi jika anda selalu mempunyai simptom gastrik walaupun anda bukan berdarah O, anda diminta untuk mengurangkan ataupun mengelakkan minuman tersebut. Kerana ia boleh menyebabkan serangan gastritis itu berlaku

Artikel Mitos yang Lain


Kenapa Orang Obese Tidak Merasa Kenyang?

Di dalam badan ada 2 jenis hormone yang mengawal aktiviti permakanan. Jesteru mengawal juga berat badan. Hormon ini mempunyai tapak receptor yang sama iaitu di hypothalamus dan juga beberapa organ lain.

Hormon Ghrelin menyebabkan KELAPARAN.Hormon Leptin pula menyebabkan ke KEKENYANGAN.

Kita bincang dulu berkenaan GHRELIN sebelum masuk kepada hormone LEPTIN. Majoriti hormone ghrelin dihasilkan oleh sel-sel yang terdapat pada perut. Apabila perut kosong, sel-sel ini akan menghasilkan hormone ghrelin agar individu tersebut berasa lapar. Apabila dinding perut direnggangkan oleh kehadiran makanan dalam perut, maka sel-sel tersebut akan kurang menghasilkan hormone ghrelin membuatkan rasa lapar berkurangan.

Sebagai tambahan, hormone ghrelin juga akan mengaktifkan cholinergic-dopaminergic reward link yang bersambungan dengan kawasan MESOLIMBIC di bahagian otak. Pada kawasan MESOLIMBIC inilah perasaan PUAS dihasilkan. Sebagai contoh puas sebab dapat makan.

Untuk memahami ‘reward pathway’ ini saya bagi satu contoh. Jika perut kita kosong, maka hormone ghrelin terhasil. Bila Hormon ghrelin terhasil, kita akan merasa lapar. Dan laparnya kita akan membuatkan kita hendak pada makanan yang sedap-sedap seperti contoh minuman yang manis, makanan yang sedap dan sebagainya tanpa memikirkan apa yang berada di dalam makanan tersebut.

Jika kita memakan makanan yang kita kehendaki itu, maka mesolimbic pathway akan diaktifkan. Dopamine dilepaskan dan sesorang kita akan berasa puas/nikmat terhadap makanan yang telah diambil olehnya.

Menariknya hormone ghrelin ini juga dibuktikan didalam makmal yang ianya mampu merencatkan penghasilan cholesterol plaque di dalam saluran darah dengan bertindak sebagai agent yang melawan keradangan(anti-inflammatory)

Salah satu cara untuk menaikkan hormone ini adalah dengan BERPUASA.

Leptin pula merupakan hormone yang dihasilkan oleh sel adipose iaitu sel yang bertindak untuk menyimpan lemak.

Mekanismanya, apabila seseorang itu makan, jumlah gula dalam darah akan meningkat. Gula ini akan dimasukkan ke dalam sel adipose dan menyebabkan sel itu menghasilkan hormon leptin.

Leptin pula akan bertindak pada receptor yang sama dengan ghrelin di hypothalamus dan menghasilkan perasaan kenyang.

Apa yang berlaku ketika Obese?

Di dalam individu yang obese, leptin tidak dapat berfungsi dengan baik. Keadaan ini dinamakan sebagai LEPTIN RESISTANCE. Bahasa senangnya kehadiran hormone leptin tidak akan memberi rasa kekenyangan kepada individu yang obese.

Ini menyebabkan hormone ghrelin berfungsi lebih efektif berbanding hormone leptin walaupun pada jumlah yang sedikit. Oleh itu, tidak pelik jika kita melihat mereka yang obese masih tidak merasa kenyang-kenyang walaupun dia telah makan makanan pada jumlah yang banyak.

Ini disebabkan LEPTIN RESISTANCE. Akhirnya, otak kita tidak dapat memberikan perasaan kenyang yg cukup pada mereka yang Obese